ועדת המשנה של ועדת העלייה, הקליטה והתפוצות לסיוע בדיור ודיור ציבורי לעולים, כנסת 25, פרוטוקול מספר 10, 2023-10-23 00:00

זאב אלקין: בוקר טוב

זאב אלקין:  אנחנו מתחילים בדיון של ועדת המשנה שלנו כאשר מטבע הדברים הנושא המרכזי על סדר היום זה בתי גיל הזהב ומקבצי דיור של משרד השיכון ומשרד הקליטה במציאות הזאת

זאב אלקין:       השאלות שיעניינו אותנו, אני כבר ממקד את נציגי משרדי הממשלה הרלוונטיים, זה קודם כל מה פונה כבר, כל משרד לפי תחומי אחריותו

זאב אלקין:  דבר שני, מה כרגע נמצא בהיערכות ובתהליך לפינוי מעשי עם עין מיוחדת לכיוון אשקלון, כי שם כן הייתה החלטה על פינוי חלקי והשאלה מה זה אומר על בתים מהסוג הזה שיש שם הרבה

זאב אלקין:  הסוגיה השלישית זה היערכות לפינוי הרבה יותר משמעותי במקרה של התפתחות מערכה לצפון הארץ, מה התכנית של כל אחד מהמשרדים, והאם ולאן אמורים להיות מפונים ומאיפה

זאב אלקין:       שאלה נוספת בנוסף לסוגיות פינוי זה חיים בתנאי חירום, אותם בתים שלא מתפנים, ויש לזה כל מיני השלכות, אחת, מצב מרחבים מוגנים, איפה יש, איפה אין, עד כמה זה מספיק מה שיש לאוכלוסייה מסוג כזה

זאב אלקין:  סוגיה שנייה, אספקת אוכל ותרופות במידה ששגרת החיים משתבשת, זה אנשים קשישים, הרבה יותר קשה להם לצאת מהבית ולדאוג לעצמם, זה דורש גם איזה שהיא היערכות לאספקת חירום

זאב אלקין:  סוגיה שלישית, אבטחה מהסוג שהיה בתקופת הקורונה, שם זה היה מסיבות אחרות, כאן זה מסיבות ביטחוניות, בטח במקומות שזה רלוונטי

זאב אלקין:       אלה מכלול השאלות שאני מבקש שתתייחסו

זאב אלקין:  אני אתחיל עם משרד השיכון, ברשותכם משרד הקליטה

שלומית אבינח: בזום לא שמעו אותנו

זאב אלקין: אני עושה חזרה קצרה לכל מי שלא שמע אותנו בזום

זאב אלקין:  מה השאלות שבהן אנחנו מתמקדים ואני אבקש ממשרדי הממשלה הרלוונטיים, בראשם שיכון וקליטה, לתת תשובה ואחר כך נעבור לפיקוד העורף ולגורמים האחרים

זאב אלקין:       אחת, מה פונה ולאן ולכמה זמן ומה ההיערכות שם במקומות האלה כדי לתת את כל המענים

זאב אלקין:  שתיים, מה נמצא בתהליכי פינוי כרגע, היערכות לפינוי או פינוי, עם דגש מיוחד על אשקלון שהייתה כבר החלטה על פינוי של אוכלוסיות חלשות, קשישים, וגם אוכלוסייה שאין לה מרחבים מוגנים בהישג יד

זאב אלקין:  יש הרבה מאוד בתים כאלה באשקלון וחלקם עונים על ההגדרה הזאת, וקשישים זה קשישים, ברור שזה עונה על ההגדרה

זאב אלקין:  שלוש, תכנית פינוי למקרה של מערכה מלאה בצפון, מאיזה מקומות ולאן ובאיזה דרך ומי אחראי על זה ומה ההיערכות

זאב אלקין:       ארבע, חיים בחירום, בזמן מלחמה, עם כל מיני השלכות, מצב מוכנות של מרחבים מוגנים ועד כמה הם מספיקים בבתים הרלוונטיים, שתיים, אספקת אוכל ותרופות למצבי חירום שבהם משתבשת שגרת חיים

זאב אלקין:  בבתים כאלה זו אוכלוסייה חלשה, היא לא תוכל לדאוג לעצמה

זאב אלקין:  אבטחה

זאב אלקין:  אלה הם הנושאים שאליהם צריך להתייחס

זאב אלקין:       אנחנו נתחיל עם משרד השיכון, אחר כך נעבור למשרד הקליטה

זאב אלקין:  בבקשה, נתנאל לפידות ממשרד השיכון

נתנאל לפידות: שלום

נתנאל לפידות:  אני אתחיל בתחילת האירוע ב-7 באוקטובר

נתנאל לפידות:  מהרגע שפרצה המלחמה התחלנו לטפל באזור הלחימה כשמבחינתנו יש לנו דיירי גיל זהב באופקים ובנתיבות ויש לנו דיור ציבורי בשדרות

נתנאל לפידות:  זה המרחב המרכזי שלנו

נתנאל לפידות:  בשעות הבוקר המאוחרות כבר הבנו שאנחנו צריכים להיערך לפינוי וככל שהתאפשר התחלנו את הפינוי כאשר סיימנו לפנות את הבתים רק ביום שני

נתנאל לפידות:       כרגע בתי גיל הזהב שלנו, כל הדיירים, או שהתפנו למשפחות שלהם, לפי בחירתם, או שהם נמצאים במלון בים המלח וכרגע אין לנו צפי לחזרה שלהם לבתים שם מכיוון שרמת המיגון בבתים בנתיבות ובאופקים היא נמוכה מאוד

נתנאל לפידות:  אלה מקלטים ציבוריים מחוץ לבתים, אין להם ממ"דים וגם לא ממ"קים וכרגע אנחנו לא מחזירים אותם פנימה

נתנאל לפידות:  צריך להגיד שיש כמה דיירים, מיעוט שביקש להישאר

נתנאל לפידות:  זה מבחירתם, הם רוצים להישאר בבית שלהם, לא המלצנו ואנחנו גם לא מונעים

זאב אלקין: שאלה בהקשר הזה, באיזה מסגרת תקציבית זה קרה, החלטה פנימית של משרד השיכון מתקציבו?      

נתנאל לפידות: כן

זאב אלקין: זה לא קשור לכסף שקיבלו רשויות לטובת פינוי ב-4 עד 7 לשבוע?     

נתנאל לפידות: לא

זאב אלקין: ולכן זה לא מוגבל בזמן, בשונה ממה שקורה שם

נתנאל לפידות: נכון

נתנאל לפידות:  אנחנו עשינו את זה על חשבוננו, עשינו גם לפני שהחליטו את זה

נתנאל לפידות:  אתה מכיר את מצב המיגון שם, זה בתים מאוד מאוד ישנים ברמת בנייה של עץ ולא של בטון ולכן פינינו

זאב אלקין: נסיים עם אלה שפיניתם, שני הבתים רוכזו במקום אחד, במלון אחד בים המלח, נכון?      

נתנאל לפידות: בשני מלונות, אבל כן

זאב אלקין: ואתם מנהלים את החיים שם כאילו הם בבית, זאת אומרת שהצוות איתם ופעילויות מהסוג שהיו עד כמה שאפשר שם ואיזה שהוא ליווי של אם בית קורה?      

נתנאל לפידות: כן, אם הבית איתם, עשו להם פעילויות, הם יצאו לטיול לפני כמה ימים

נתנאל לפידות:  שוב, בהינתן המציאות

נתנאל לפידות:  זה לא שזה מתקיים כמו שזה מתקיים בבית עצמו, אבל מנסים לתת כמה שיותר שגרה ככל שניתן

זאב אלקין: כמה אנשים נשארו בשני הבתים שסירבו להתפנות?      

גילה פינקלשטיין: חצי בערך

זאב אלקין: חצי? זה הרבה

זאב אלקין:  ומי דואג לשגרת החיים שלהם?      

גילה פינקלשטיין: בבתי גיל הזהב האלה, בגלל שהם צמודי קרקע, יש לנו גם אם בית וגם מט"זיות, מטפלות שמסייעות לאם בית, אז או אם הבית או המטפלת נוסעת למלון והשנייה דואגת למהלך השוטף בבתים האלה שנשארו

גילה פינקלשטיין:  ניסינו לשכנע אותם בכל דרך, הזהרנו, אבל –      

זאב אלקין: בנתיבות ואופקים כרגע?     

גילה פינקלשטיין: כן

גילה פינקלשטיין:  באופקים היו אפילו שני סבבים, היה פעם אחת שרצו חלק, רצו להצטרף, וכמובן שאישרנו

זאב אלקין: אני חושב שחשוב, רק כדי לסיים עם העניין הזה, להמשיך להציע לאנשים להצטרף, לא להניח למי שנשאר, אלא לנקוט באיזה שהיא פעולה אקטיבית של הסברה, כמובן בשפה הרוסית, כי אני מניח ש-90% שם, אם לא יותר, בטח בנתיבות ואופקים, זה – וכל הזמן לנסות לשבת לאנשים על הווריד כמה שאפשר כדי לפנות משם

זאב אלקין:  50% זה בעיה

מרדכי סורקיס: רק שאלת הבנה, במלונות יש לכם גם מלווים?      

זאב אלקין: כן, הם אמרו שכן, זה בדיוק מה ששאלתי

נתנאל לפידות: כן

מרדכי סורקיס: לא רק אלה שנשארו

זאב אלקין: הם חילקו את הצוותים עם כל ההשלכות

זאב אלקין:  מבחינת שגרת החיים בנתיבות ואופקים, לפי מיטב הבנתי היא סבירה אז לכן אין כרגע צורך בפעולות

גילה פינקלשטיין: כן, גם חילקנו שם סלי מזון

זאב אלקין: מה לגבי אבטחה בשני הבתים האלה?      

נתנאל לפידות: לא העלינו אבטחה

נתנאל לפידות:  בכל הארץ לא העלינו אבטחה צמודה, כמו שאתה מכיר שנעשה בתקופת הקורונה

נתנאל לפידות:  אנחנו כן עשינו תיאום מול הרשויות המקומיות ואני אגיד שזה יותר בדגש על הערים המעורבות כדי להגביר את הנושא של האבטחה הפריפריאלית

נתנאל לפידות:       ביחס לנתיבות ואופקים, הם בתים שונים, יש לנו שני סוגי בתי גיל זהב

נתנאל לפידות:  יש לנו בתי גיל זהב שהם בניינים, זאת אומרת זה בניין שיש לו כניסה אחת או שתיים, שאפשר לשמור, ויש לנו מספר בתי גיל זהב שזו שכונה צמודת קרקע שהיא פרוסה

נתנאל לפידות:  יש לנו את זה בנתיבות ואופקים, בערד ובצפת

זאב אלקין: ואין גידור משותף לשכונה הזו?      

נתנאל לפידות: נכון

נתנאל לפידות:  לכן גם להעמיד שמירה זה לשים בעצם שומר בכניסה לכל בית, זה לא רלוונטי באירוע הזה, לכן אנחנו עושים את זה בתיאום עם הרשויות המקומיות

נתנאל לפידות:  החשש יותר של הדיירים הוא באזור של הערים המעורבות ושם אגף הביטחון שלנו בתיאום עם הרשויות המקומיות מבצע פעולות של אבטחה פריפריאלית

זאב אלקין: נתנאל, בתקופת הקורונה ידעתם לשים אבטחה בכל בית, אמנם הייתה לה מטרה אחרת, לא משנה, אבל זה כן בוצע

זאב אלקין:  אני מציע כאן לפחות בערים שהן מסומנות כסיכון פוטנציאלי, בוודאי ערים מעורבות, אשקלון כנראה לצורך העניין, איפה שזה אפשרי, אני לא מציע לך במצב כזה שבסוף המתכונת זה שכונה, אז בוודאי אין דרך לשים אבטחה, אבל כשזה בית אחד מרוכז זה לא סיפור כל כך גדול

זאב אלקין:  אני חושב שכן נכון לעשות בנסיבות האלה אבטחה צמודה

זאב אלקין:       אני יודע שבדרך כלל אין, אני יודע שזה לא מתוקצב, אבל גם פינוי לא מתוקצב

זאב אלקין:  זה בסופו של דבר יהיה יחסית כסף קטן, אין הרבה מקומות כאלה, אבל איפה שיש אני חושב שזה נכון לעשות ואני מציע לכם לשקול את זה

זאב אלקין:  אני יודע שאתם יודעים לעשות את זה, בקורונה עשו את זה על כל הארץ

זאב אלקין:  לא אומר לך לעשות את זה בכל הארץ, אבל במקומות הרלוונטיים זה חשוב כי זה יכול להיות יעד מאוד מאוד נוח, לצערי, לכל דבר

זאב אלקין:  אגב לא רק לאירוע נורא מהסוג הזה שקרה בדרום, אלא פשוט יעד לפיגוע, כי מי שירצה חס וחלילה להיכנס לכזה בית אתה יודע שיחסית לא קשה להיכנס ואין שם אף אחד

זאב אלקין:  בשונה משכונת מגורים רגילה, שם אף אחד לא יוכל להגיב

נתנאל לפידות: אני רוצה להתייחס לצפון ברשותך

זאב אלקין: לפני זה אשקלון ואז צפון

נתנאל לפידות: לגבי אשקלון

נתנאל לפידות:  אנחנו קיבלנו החלטה לפנות את אשקלון

נתנאל לפידות:  את ההחלטות של הפינויים אנחנו עושים בתיאום עם משרד הקליטה כדי לשמור על איזה שהוא קו אחיד ממשלתי בנושא והדיירים לא רצו להתפנות

נתנאל לפידות:  עברנו דייר דייר, כמו שעשינו בנתיבות ואופקים, והדיירים פשוט לא הסכימו להתפנות, הם רצו להישאר

נתנאל לפידות:  אני אגיד גם ספציפית לגבי אשקלון, אנחנו מחזיקים שם 980 יחידות דיור, 471 מתוכם זה דירות עם ממ"ד, הדיירים מרגישים שם ככל הנראה בטוחים יותר

זאב אלקין: מה שעם ממ"ד זה ספרא?      

נתנאל לפידות: נכון

נתנאל לפידות:  הם לא רצו להתפנות

נתנאל לפידות:  וגם הבתים האחרים שלנו, יש להם ממ"קים וזה ממ"קים טובים, רחבים, והמיקום שלהם מבחינת המבנה של הבית הוא טוב, הם מגיעים בקלות ובמהירות למרחבים המוגנים והם פשוט סירבו להתפנות למרות שהצענו להם את זה

זאב אלקין: זה אני לא מבין, איך יכול להיות מיקום טוב? איך קשיש מבית כזה שהוא של כמה קומות יודע בזמן התראה לצאת מחוץ לבית? כשחלק מהקשישים, כמו שאתה זוכר ואתה מכיר את זה מצוין, הם מוגבלי תנועה ועם הליכונים וכו' וכו'

נתנאל לפידות: אני יודע

נתנאל לפידות:  אני אגיד שגם האינסטינקט הראשוני שלי היה שכנראה בבתים האלה יהיה רישום - - - (נתק בזום)

גילה פינקלשטיין: אני אשלים

גילה פינקלשטיין:  אנחנו נערכנו עם בית מלון להרבה מפונים ולצערנו, ממש ניסינו, לא רצו

גילה פינקלשטיין:  עשינו כבר הזמנת אוטובוס והכול

נתנאל לפידות: כמו שמלי אמרה, אנחנו היינו בטוחים שלפחות 50% מהדיירים של הבתים עם הממ"קים ירצו להתפנות, אף אחד לא נרשם

נתנאל לפידות:  היו שני אנשים שנרשמו, זה הכול

זאב אלקין: פה אני חושב שדווקא לאור האינטנסיביות של הירי על אשקלון כדאי להמשיך במאמצי ההסברה האלה

זאב אלקין:  ספרא אני מבין, אני גם הנחתי שרוב תושבי ספרא לא ירצו להתפנות כי יש ממ"דים, הוא בית טוב וסך הכול הוא לא שונה מבית מודרני רגיל שיש היום באשקלון, לכן ברור שזה גם אחרון בסדר עדיפויות

זאב אלקין:  אבל הבתים האחרים, אני לא מכיר שיש שם תנאי מיגון טובים, ביקרתי בחלקם, גם של קליטה וגם של שיכון, ולכן אני חושב שצריך להמשיך במאמצי ההסברה בניסיון לשכנע

זאב אלקין:       כל עוד שהם לא מתפנים, פה השאלות ששאלתי על שגרת החירום הן עוד יותר רלוונטיות, גם אבטחה בבתים האלה וגם איזה שהוא סיוע באספקת אוכל ותרופות ומצרכים כי לטייל היום ברחובות אשקלון, בטח לקשיש ובטח עוד כזה שהוא מוגבל תנועה, זה לא אירוע מלבב

נתנאל לפידות: היושב ראש, ברשותך, אני ארד ומלי וגם מיכל פה, אז הן ימשיכו

זאב אלקין: אתה רוצה להגיד משפט על צפון לפני שאתה יורד?      

נתנאל לפידות: כן

נתנאל לפידות:  עם פרוץ המלחמה גם התחלנו להיערך לפינוי של הצפון

נתנאל לפידות:  יש לנו תכנית פינוי סדורה, לצד זאת אנחנו גם עשינו השמשת מקלטים וציידנו בכל הארץ, לא רק בצפון, את כל המקלטים בדברים שנדרשים, כל המוצרים שנדרשים לשהייה מיידית

נתנאל לפידות:  יש שם מים, יש שם שירותים כימיים במקום שאין

נתנאל לפידות:  כל הנושא של האוורור, הדברים האלה נבדקו שהכול תקין ועובד

נתנאל לפידות:  אנחנו כרגע נערכים שיהיה מזון יבש מוכן ככל שיהיה מצב של שהייה ארוכה בבתים הצפוניים שלנו, ששם החשש היותר גדול שהם כנראה יידרשו לשהייה ארוכה

זאב אלקין: תגדיר צפוני, מאיזה קו? חיפה והקריות בפנים או לא?      

נתנאל לפידות: לא, מעלות ונהריה, בקו הצפוני

זאב אלקין: ומה עם חיפה והקריות, שזה עיקר הכובד?      

נתנאל לפידות: האתגר הגדול של הצפון זה המסה הגדולה

נתנאל לפידות:  בסוף היום בתי המלון מלאים, זה לא שיש לנו הרבה אפשרויות לאן להעביר אותם וזה אתגר, ולכן כשאנחנו צריכים לתעדף אז הקו הראשון, הקו הצפוני יותר הוא המועמד לפינוי לפני השני

זאב אלקין: זה ברור, אבל המציאות יכולה להשתנות בן רגע ולכן אתם צריכים להיות ערוכים עם תכנית, וזה גם מה שביקש יושב ראש הוועדה בדיון הקודם

זאב אלקין:  אז זה נכון שיש נניח קו עד 10 קילומטר בערך שהוא הקו הראשון שצריך לתת לו מענה ושם אגב יכול להיות שצריך כבר ללכת על פינוי, או לפחות להיות ממש ערוכים לזה כי חלק גדול מהיישובים בתוך הקו הזה כבר מפונים, בטח עד 5-0, אבל ב-5-0 לדעתי אין לכם

נתנאל לפידות: לא, אין לי, אני ב-7-0, מעלות ונהריה

זאב אלקין: שם אני חושב שצריכים להיות ממש ערוכים לפינוי, וגם הקו הצפוני השני שיכול לכלול גם מקומות כמו כרמיאל ונוף הגליל וחיפה וקריות, שזה האירוע הגדול

זאב אלקין:  האירוע הגדול זה בטח יהיה חיפה והקריות במספרים

נתנאל לפידות: נכון

נתנאל לפידות:  אנחנו ערוכים

נתנאל לפידות:  כמו שיושב ראש הוועדה ביקש יש לנו, וכבר לפני זה הייתה לנו תכנית מוכנה לפינוי לפי תעדוף במקומות איפה שיש מקלט לעומת ממ"ק, ממש מיפינו את הכול בצורה מסודרת ויש לנו תכנית מסודרת לדבר הזה בהתאם להתפתחויות

זאב אלקין: אבל יש תכנית לאן לפנות במידה שיש צורך?      

נתנאל לפידות: זה האתגר הגדול

נתנאל לפידות:  בסוף כולנו הולכים לאותם מקומות, כל הממשלה מפנה והאזרחים מתפנים לאותם בתי מלון, לאותם אזורים, זה מה שזמין באותו רגע

זאב אלקין: אבל מה זה מה שזמין, נתנאל? זו לא תשובה

זאב אלקין:  כרגע אנחנו כבר יודעים שאין זמינות בבתי מלון, אין סיבה שתיפתח

זאב אלקין:  אני לא צופה שמישהו שנכנס לבית מלון הולך לפנות אותו, בטח מהמפונים, וכמעט כל הפוטנציאל של בתי המלון הלך למקומות האלה

זאב אלקין:  לכן צריך לצאת מתוך נקודת הנחה שאחת משתיים, או שאתם יודעים לפנות בית מלון לטובת מתקן אחר, למי שמעדיף מבית מלון, ותופסים את זה לקשישים כי זה יותר מתאים להם, זו אופציה אחת, כולל גם במשאבים הפנימיים של המשרד בכמויות מסוימות

זאב אלקין:  לדעתי למשל, סתם מזיכרוני, יש פרויקטים ש - - -     

נתנאל לפידות: ערד

נתנאל לפידות:  זו כרגע תכנית המגרה שלנו

זאב אלקין: ערד ויש גם פרויקטים של דירה להשכיר שריקים ומוכנים למסירה

זאב אלקין:  יש מאות יחידות בירושלים

זאב אלקין:  אתה יכול כמשרד ליזום מול קהילה כזאת או אחרת שמעוניינת דווקא בדירות ולא בבית מלון לפנות לך מלון דרך השימוש בפרויקט הזה ותקבל יכולת של המלון

זאב אלקין:  יש מאות דירות

נתנאל לפידות: מה שאדוני אומר זה נכון, אבל בסוף הפתרונות האלה, זה לא שרק אנחנו בעולם בתי גיל הזהב שמים על זה את העין או את היד

נתנאל לפידות:  יש את החברה האזרחית שהיא בקשר עם כל הגורמים האלה כדי לקבל את הדירות, יש גם אותנו ביחס למפונים של עוטף עזה שכבר נעשו פניות לבדוק על אותן דירות של דירה להשכיר, או פרויקטים אחרים

נתנאל לפידות:       יש מגוון רחב של רעיונות שבודקים אותם עכשיו, אבל בסוף מה שניסיתי להגיד זה שמרחב הפתרונות הקיים הוא קיים בשביל כולם ובנקודת הזמן שאנחנו מחליטים לפנות אנחנו בוחנים מה קיים ולשם הולכים

נתנאל לפידות:  אני לא יכול להחזיק את זה באוויר, אני לא יכול להחזיק עכשיו פתרון ואז להגיד - - -      

זאב אלקין: זה נכון, אבל אתה כבר מבין מה המצב, אין פה מה לחכות לאיזה שהוא נס משמים שיתפנו מקומות בבתי מלון, לא יקרה

נתנאל לפידות: נכון, בגלל זה אנחנו נערכים עם ערד, שזה פנימי שלנו שאנחנו יכולים ל - - -     

זאב אלקין: אבל כמה אנשים ערד יכולה לקלוט?      

נתנאל לפידות: 52 דירות, זה עד 100

זאב אלקין: נו, בסדר, זה אפילו לא מכסה את נהריה ומעלות, אני לא מדבר על הקו הצפוני השני

זאב אלקין:  בוא נגיד פשוט, תכנית המדינה לפינוי מאזור הצפון במידת הצורך זה בתי ספר

זאב אלקין:  לפנות אוכלוסייה של קשישים לבתי ספר זה ברמת כמעט בלתי אפשרי ולכן אתם חייבים לבוא היום לפיקוד העורף, לרח"ל, לגופים הרלוונטיים ולהגיד: יש לנו כך וכך אנשים בקו כזה, כך וכך אנשים במידה שהקו זז, אם הולכים לתכנית פינוי בואו נשב ביחד ונחשוב מה הפתרון תוך איזה שהוא שינוי של המציאות שקיימת כרגע כדי לפנות מקומות או לשמור אותם, אחרת אתם תהיו פה במצב זוועתי, אתם תהיו עם קשישים שכן צריך לפנות ותצטרכו לפנות אותם לבתי ספר שלא ערוכים לזה

זאב אלקין:  אסור להגיע למצב הזה, צריך להיות פק"ל מיוחד לבתים האלה בתיאום עם רח"ל ופיקוד העורף, זה לא רק בעיה של משרד השיכון, אנחנו תיכף נדבר איתם

נתנאל לפידות: אז קודם כל אנחנו עושים הערכות מצב עם פיקוד העורף כמעט כל יום

זאב אלקין: אני לא מדבר על הערכת מצב, אני מדבר על תכנית

נתנאל לפידות: זה ביחס לנושא הספציפי הזה

נתנאל לפידות:  בסוף אנחנו כן רוצים לפנות בזמן הנכון ביותר כדי שלא לסכן את הדיירים שלנו בקו הצפוני

זאב אלקין: זמן זה נכון, אבל לאן? אני לא מצליח לקבל תשובה מה תכנית הפינוי

גילה פינקלשטיין: מה שאנחנו עושים היום זה כמעט כל יום אנחנו עוברים בתי מלון, יש לי כבר את הטלפונים של מנהלי ישרוטל ופטאל וכל החברות ואנחנו מתקשרים לראות איפה יש להם חדרים פנויים

גילה פינקלשטיין:  עוד פעם, אני יודעת נקודת מצב של אתמול, זה לא נכון לגבי היום, הם לא יכולים לשריין לי משהו לשבוע כשאני לא יודעת מתי אני אפנה אותם

גילה פינקלשטיין:  אז אנחנו עושים את זה כמעט על בסיס יומי, לבדוק איפה יש, ובמקרה הצורך אנחנו נפנה

גילה פינקלשטיין:  אנחנו גם לוקחים בחשבון, אנחנו יודעים את זה לצערי, שלא כולם רוצים להתפנות

זאב אלקין: זה תלוי מה עוצמת ה –      

גילה פינקלשטיין: גם אופקים, שהיה קשה, בסוף שם - - -     

זאב אלקין: בסדר, אבל זה היה קשה יום אחד ואחר כך דווקא יחסית רגוע

זאב אלקין:  יש היום הרבה יותר ירי על אשקלון מאשר על נתיבות ואופקים

זאב אלקין:  זה שדווקא באשקלון אף אחד לא רוצה להתפנות זה מפתיע, אבל צפון זה סיפור אחר

זאב אלקין: נתנאל, אנחנו מצפים מכם לתכנית מסודרת שכוללת יעדי פינוי

זאב אלקין:  אני כבר אומר לך, התשובה כשיגיע הרגע נראה ממה שיש ונבחר היא לא תשובה כי אני יודע מה יהיה, יהיו בתי ספר, ובתים כאלה אי אפשר לפנות לבתי ספר

זאב אלקין:  משפחות אפשר, אבל בתים כאלה זה בלתי אפשרי ולכן חייב להיות פק"ל מיוחד לפינוי של הבתים האלה, אין מה לעשות

זאב אלקין:  גם אם המשמעות היא אולי להחזיק איזה שהיא תקופה בתי מלון בהולד או להתחיל לפנות לפני, כמו שעשיתם בנתיבות ואופקים, יכול להיות שמעלות ונהריה, כל מה שבקו עד 10-7 קילומטר, יכול להיות שנכון לפנות כבר עכשיו, או לפחות להתחיל את התהליך הזה ולשריין מקומות כי אחרת אנחנו נהיה פה בדרמה

נתנאל לפידות: אני אשב עם המנכ"ל ונעדכן

גילה פינקלשטיין: עשינו מיפוי של הדיירים שרוצים להתפנות

גילה פינקלשטיין:  סתם לצורך העניין דווקא בבית שהכי בעייתי אצלנו, במעלות הרצל, רוצים להתפנות רק שניים

זאב אלקין: עוד פעם, זה ממש לא אומר כלום ביחס למה שעלול לקרות במציאות של מערכה בצפון בעוצמות שהיא יכולה להיות

זאב אלקין:  אגב, זה לא דומה למה שיש היום בדרום, צריך להבין, אנשים לא מבינים את זה

זאב אלקין:  העורף הישראלי לא מבין מה המשמעות של לבנון השלישית במידה שחס וחלילה תיפתח, אבל ברגע שאנשים יפנימו את זה בעוצמת האש שתהיה אז התגובה של אנשים תהיה אחרת לגמרי

זאב אלקין:  כמו שהשתנתה במהלך לבנון השנייה, בהתחלה אף אחד לא רצה להתפנות ואחר כך כולם רצו להתפנות והמדינה לא הייתה ערוכה

זאב אלקין:       רק לסיים עם משרד השיכון לגבי הבתים שלו, למעשה מה שאת אומרת שגם לאשקלון אין לך כרגע פתרון, אם אנשים ירצו

גילה פינקלשטיין: נכון

גילה פינקלשטיין:  אשקלון, מה שקורה זה, אנחנו עושים מיפוי של הדיירים שרוצים להתפנות ואז במקביל מתחילים בחיפוש בתי מלון עם כל הרשתות

זאב אלקין: אבל לא יהיו בתי מלון

גילה פינקלשטיין: אני מסכימה איתך שכל המדינה באותו מצב

גילה פינקלשטיין:  אלה הכלים כרגע שעומדים לרשותנו

זאב אלקין: לא, יש פתרון

זאב אלקין:  לנסות, כמו שאמרתי, לשריין כמות מסוימת של פסיליטיז

זאב אלקין:  עוד פעם, אני מציע לכם לשקול כן לשריין כמות מסוימת של מקומות כבר עכשיו כי לא יהיה אחר כך

זאב אלקין:  פשוט לא יהיה

זאב אלקין:  עדיף לשלם על ריק שבוע-שבועיים ולא למצוא את עצמנו במצב שאנחנו מפנים אנשים לבתי ספר

זאב אלקין:  בית כזה לא יכול לתפקד בבית ספר

גילה פינקלשטיין: הם לא יתפנו לבית ספר, נקודה, זה לא פתרון

זאב אלקין: נכון

זאב אלקין:  אגב, אתם מדברים עם מערכות מקבילות עם משרד הקליטה מבחינת זיהוי של כל המקומות הפנויים באזורים שנחשבים בטוחים יותר במרכז הארץ כדי לדעת מה המשאבים הפנימיים של פינוי, אמנם לא כקהילה, אלא פשוט ציפוף בבתים קיימים?     

קריאה: כן, יש מאמץ משותף של המשרדים

גילה פינקלשטיין: כן, שיתוף פעולה מלא

גילה פינקלשטיין:  באשקלון ביחד עבדנו

זאב אלקין: אוקיי, כי יש פוטנציאל, אני יודע שתמיד יש מקומות פנויים, זה לא אלפי מקומות, אבל – אגב, משרד השיכון, מבחינת כמות האנשים, אם אני חותך את זה בקווים, באשקלון כמה יש לכם?      

גילה פינקלשטיין: יש 900 דיירים, אבל כ-420, כמו שנתנאל אמר, משהו כזה, שהם לפינוי

זאב אלקין: אוקיי, אז יש לכם כ-400 שזה דורש פינוי

זאב אלקין:  בקו עד 10 קילומטר בצפון כמה יש לכם?      

גילה פינקלשטיין: אני לא זוכרת מספרים

זאב אלקין: סדר גודל

גילה פינקלשטיין: כ-1,000

זאב אלקין: ואם אני מרחיב את הקו לחיפה, קריות, עד לקו הזה?      

גילה פינקלשטיין: זה כמויות, כן

זאב אלקין: כמה? סדרי גודל

גילה פינקלשטיין: זה 14,000 בכל המדינה

זאב אלקין: אני יודע, לכן אני שואל, אבל זה לא לינארי בכל המדינה

זאב אלקין:  למשל חיפה וקריות זה ריכוז ענק, אני יודע למה אני שואל על זה

גילה פינקלשטיין: יש לדעתי איזה 4,000, פלוס מינוס

זאב אלקין: צריך להבין מה סדרי הגודל

זאב אלקין:  איך יכולה להיות לכם תכנית פינוי אם אתם לא יודעים להעריך כמותית על מה מדובר?      

גילה פינקלשטיין: עוד פעם, אנחנו עבדנו על מעלות ונהריה, זה מה שהתבקשנו

זאב אלקין: כרגע זה נכון, מעלות ונהריה יכול בצ'יק להיכנס, ואם זה חיפה וקריות בעוד יומיים? אתם צריכים תכנית מסודרת לזה, אי אפשר להתחיל לעבוד על זה כשזה יתחיל

זאב אלקין:  אפשר לקבל החלטה שאנחנו משאירים חיפה וקריות ויהי מה, אבל זו החלטה, אז תהיו אמיצים לבוא לפה ולהגיד: זה מה שאנחנו החלטנו, לאור הנסיבות, לא רואים פתרונות, זה מה שהולך לקרות

רעות פוגל: אני רעות, מנהלת תחום החירום של משרד העלייה והקליטה

רעות פוגל:  אני אתייחס לנקודות שהעלית, אני מקווה לפי הסדר שציינת

רעות פוגל:  התחלת בנושא איזה פינויים עשינו

זאב אלקין: מה פונה, כי אתם פיניתם את שדרות

רעות פוגל: נתחיל מהפינוי

רעות פוגל:  היה ממש פינוי הרואי תחת אש של מקבץ בשדרות של כ-55 דיירים

רעות פוגל:  לא נעזרנו באף אחד, למרות שביקשנו סיוע לא התקבלה בקשת הסיוע, זה בהמשך להערה שלך של לפנות לפיקוד העורף ולרח"ל, אנחנו מבצעים תהליכים מבצעיים, תמונות מצב, הערכת מצב

רעות פוגל:  פתחנו מרכז הפעלה במשרד, כל הזמן בשותפות עם משרד הבינוי מול פיקוד העורף, מול רח"ל, אבל לצערי יש הרבה בקשות שנענות בשלילה כוללה אבטחה, כולל נושאים אחרים

רעות פוגל:       אני כן אגיד שפינינו את המקבץ בשדרות למלון בנתניה, כמובן שמטפלים בהם שם, יש השלמה של המעגל, מחוז המרכז שלנו, אולגה תתייחס

רעות פוגל:  אני כן אגע בשנייה במקבצים באשקלון

זאב אלקין: בשדרות ריק לגמרי אני מקווה

אולגה דדון: לא, בשדרות לא ריק

רעות פוגל: לא, נשארו שם 14 איש שמסרבים להתפנות, הם פשוט מסרבים

אולגה דדון: אני אתייחס בכמה שלבים

אולגה דדון:  קודם כל כבר ביום ראשון, ב-8 באוקטובר, אנחנו רצינו לפנות את שדרות, לא הצלחנו בגלל המצב שהיה ביישוב באותה תקופה, אתם יודעים

אולגה דדון:  ניסינו עד כמעט הלילה

אולגה דדון:  כבר למחרת בבוקר פינינו ופינינו בכמה שלבים

אולגה דדון:  בבוקר, אחר כך בערב, אחרי כמה ימים עוד פעם, כי לא כל האנשים רצו להתפנות

אולגה דדון:  עם כל המצב בשדרות

רעות פוגל: הם היו בלי חשמל, בלי מים, בלי תקשורת ולא רצו

אולגה דדון: ולא רצו להתפנות

אולגה דדון:  נשארו כרגע 14, היו 13, אחד חזר מרצונו החופשי, אנחנו רוצים את הבית שלנו ואין מה לעשות

אולגה דדון:  כל הזמן מנסים, אנחנו פנינו כמה פעמים מיוזמתנו, שלחנו פינויים מעצמנו אנחנו, לא רצו להתפנות

אולגה דדון:  56 התפנו למלון בנתניה

אולגה דדון:  חלק התפנו למשפחות באופן עצמאי, 56 נמצאים כרגע במלון בנתניה יחד עם אם בית, מקבלים טיפול בכל מה שנדרש, בשיתוף פעולה עם הרווחה המקומית, מענים בנושא בריאות, תרופות, כל מה שנדרש

אולגה דדון:  אנחנו נמצאים שם כל הזמן, הנציגים שלנו נמצאים שם כל הזמן ואנחנו כל הזמן בקשר עם מי שנשאר בשדרות, כל הזמן מנסים לשכנע

זאב אלקין: יש מישהו שם שנשאר?      

אולגה דדון: מהצוות? לא

רעות פוגל: זה בעיקר מול הרשות המקומית

רעות פוגל:  יש שם נציגה של העירייה שמגיעה לביקור יומי ואנחנו בקשר יום יומי איתה

אולגה דדון: עם היזם

אולגה דדון:  אנחנו בקשר עם היזם כל הזמן

זאב אלקין: אבל גם היזם לא מחזיק שם אנשים מן הסתם

אולגה דדון: אם הבית עברה יחד עם האנשים

זאב אלקין: אבל חייבים לזה פתרון

זאב אלקין:  אם נשארו 14 איש אי אפשר להשאיר אותם לבד

רעות פוגל: אבל אנחנו לא יכולים לפנות אותם בכוח, הם לא מסכימים

זאב אלקין: אני מבין, אז צריך שמישהו יהיה איתם בצורה - - -     

רעות פוגל: אני כן אגיד, אולי בהקשר הזה, אני מחברת את זה לנקודה של אשקלון, יש לנו שלושה מקבצים באשקלון, כולם אגב ממוגנים, אבל באחד מהם יש מיגוניות פזורות ומקלט וכמו שאמרת, לאור גילם המופלג - - -      

זאב אלקין: זה הכפר הצרפתי?      

רעות פוגל: נכון

רעות פוגל:  לאור גילם המופלג להגיע לשם בפרק הזמן שעומד לרשותם גבולי בהחלט

רעות פוגל:  ביקשנו מהם, אנחנו מבקשים מהם שנפנה אותם, הם אומרים: אם הצבא יגיד לנו להתפנות אנחנו נתפנה

רעות פוגל:  אז פנינו לפיקוד העורף, ביקשנו סיוע שלהם, רק תגידו להם, הם צריכים לראות איש על מדים שבא ואומר להם: חברים, אתם צריכים להתפנות, זה לא מספיק ממוגן

רעות פוגל:  לצערי הם אמרו שהם לא יכולים לתת הנחיה כזאת

רעות פוגל:  אז זו אותה תשובה לגבי הדיירים בשדרות, הם רוצים שרק איש על מדים יבוא ויגיד להם שהם חייבים להתפנות מכאן

רעות פוגל:       אנחנו מכירים את תכניות הפינוי של 'מרחק בטוח' ו'משב רוח' של הרשות המקומית

רעות פוגל:  יש תכניות כתובות, אנחנו לא יכולים לבקש מהצבא שיבוא ויוציא הנחיה יש מאין

רעות פוגל:  ביקשנו, אבל נענינו בשלילה

אולגה דדון: איתרנו מקום לפינוי אשקלון יחד עם משרד השיכון, עשינו רשימות, עשינו מיפוי ואנחנו בקשר

אולגה דדון:  אני רוצה גם להקדים ולומר שכל בוקר אנחנו עושים הערכת מצב עם כל אימהות הבית של כל המקבצים בכל הארץ, לא רק במוקדים בעייתיים

אולגה דדון:  יש ערים מעורבות, יש פחדים, יש חששות, אנחנו רוצים להבין את התמונה הכוללת של כלל המקבצים, מאשקלון אף אחד לא היה מוכן להתפנות

אולגה דדון:  מתוך 640 דיירים, חלקם התפנו עצמאית למשפחות, נשארו 609 נכון למיפוי האחרון, לא היו מוכנים להתפנות

זאב אלקין: 609 בכפר הצרפתי?      

אולגה דדון: לא, בכפר הצרפתי נשארו נכון להיום בין 120 ל-130

אולגה דדון:  נכון לאתמול

זאב אלקין: ובכל שאר הבתים שלכם באשקלון?      

אולגה דדון: ממ"קים וממ"דים

זאב אלקין: והממ"קים נגישים?      

אולגה דדון: קומתי

רעות פוגל: כן, הם מגיעים בפרק הזמן

רעות פוגל:  אנחנו גם עושים ביקורות

רעות פוגל:  כל חצי שנה מגיע קב"ט מחוזי שלנו, בודק שהכול ריק, שיכולים להגיע

אולגה דדון: גם בשגרה, לא רק בחירום

זאב אלקין: אוקיי

זאב אלקין:  אז הבעיה האקוטית במשרד הקליטה זה כרגע הכפר הצרפתי, כי מיגוניות זה לא פתרון

רעות פוגל: והנותרים בשדרות

זאב אלקין: והנותרים בשדרות

זאב אלקין:  תיכף נדבר עם פיקוד העורף

אולגה דדון: אבל אני רוצה כן להוסיף לגבי אשקלון

אולגה דדון:  זיהינו את הבעיה עוד לפני

אולגה דדון:  מאחר שאנחנו עושים כל הזמן הערכות מצב ידענו שאנחנו צריכים לספק בזמן, הייתה בעיה בשבוע שעבר עם האספקות, עם האפשרות לצאת החוצה

אולגה דדון:  סיפקנו חבילות מזון, לא מנות, חבילות מזון שמספיקות לתקופה, עשינו את זה בשיתוף עם משרד השיכון, בכל הבתים שלהם ושלנו ואנחנו כל הזמן בקשר איתם, אם חסר משהו, סיפקנו מים למקלטים

זאב אלקין: מה עם תרופות?      

אולגה דדון: ביקשנו לבדוק פערים גם בנושא הזה, לא עלו פערים כאלה

אולגה דדון:  אנחנו יודעים שיש גם משלוחים של קופות חולים וביקשנו בכל זאת לוודא, גם בבאר שבע כשהיו יותר הפגזות, גם באשקלון, גם במקומות אחרים, לא קיבלנו תלונות

אולגה דדון:  כל נקודה שעולה אנחנו מבררים, אנחנו לא מחכים שיבואו, כל בוקר אנחנו בודקים, אבל אם תעלה בעיה כזאת אנחנו נדע איך לפתור אותה

זאב אלקין: צפון

רעות פוגל: לפני הצפון אני רוצה לגעת בשגרת החיים בנושא אותם מקבצים, ערים מעורבות ואשקלון

רעות פוגל:  אנחנו בשגרה לא מאבטחים את המקומות האלה, ככה שבמשרד, לאור פערי כוח אדם שאתם מכירים במשק של מאבטחים שגויסו לגיוס מילואים קשה לנו, אנחנו במשרד בפערים של 60%-70% של מאבטחים

רעות פוגל:  ביקשנו סיוע כמה פעמים, למעלה משבוע, מפיקוד העורף ורח"ל בהקשר של האבטחה, שוב נענינו בשלילה, שוב כי אין להם את האנשים

רעות פוגל:  אני רק אומרת שזה על הפרק, אנחנו מכירים, מנסים, אבל זה ללא ההצלחה

זאב אלקין: זו בעיית תקציב או בעיית כוח אדם?      

רעות פוגל: כוח אדם, אין אנשים

רעות פוגל:  המאבטחים של המשרד, הרבה בצו 8

זאב אלקין: אבל יש לכם אבטחה ברגיל בסניפים, במחוזות וכו' וכו'?      

רעות פוגל: יש, אבל אני יכולה לתת דוגמה מ - - -     

זאב אלקין: אפשר לשנע אותם

זאב אלקין:  נראה לי יותר חשוב לאבטח בית כזה מאשר סניף של משרד באותה עיר

רעות פוגל: חשבנו בדיוק על זה, על שינוע

רעות פוגל:  יש לנו סניף באשקלון שספג פגיעה ישירה, אז אמרנו אוקיי, לא צריך שם את המאבטחים, בוא נעשה שינוע, אבל העניין הוא שהיחס הוא מתוך משימה של שישה מאבטחים חמישה גויסו בצו מילואים, זאת אומרת יש לי אחד לאותה משימה, אפילו אין לי מי שיחליף אותו

רעות פוגל:  אנחנו באמת במצוקת כוח אדם בנושא אבטחה ברמת הסניפים ועוד יש סניפים שעובדים מהבית ועדיין המצוקה קיימת

רעות פוגל:  אז זה המצב

זאב אלקין: ואתם מנסים להמשיך לחפש?      

רעות פוגל: כל הזמן, אבל בעיקר מבקשים סיוע מרח"ל, מפיקוד העורף, בהקשר הזה, אם ניתן

רעות פוגל:  התשובה הייתה שהמתקנים האסטרטגיים קודמים לנו

רעות פוגל:  בסדר, לא מתווכחים

זאב אלקין: לא, דווקא אפשר להתווכח

זאב אלקין:  צפון

אולגה דדון: לנו בגזרה הצפונית יש את נהריה

זאב אלקין: כמה אנשים?      

אולגה דדון: 150, בית אחד, עם ממ"קים

אולגה דדון:  ויש את קצרין, שכרגע אנחנו לא יודעים מהי, זה כיוון אחר

זאב אלקין: שמה קורה שם? איך הוא בנוי, זה בניין אחד עם ממ"קים? מה יש שם?      

אולגה דדון: זה שני בניינים מחוברים, יש עוד שניים שהם בהסכם אחר

רעות פוגל: יש להם מיגון ממ"קי, בכל קומה מרחב מוגן

זאב אלקין: זה בקו שבעה או עשרה קילומטר

אולגה דדון: כן

זאב אלקין: ואם זה מגיע לקו מחיפה והקריות צפונה, כמה אנשים יש?      

אולגה דדון: אם אנחנו מדברים על חיפה והקריות וכל הסביבה, עכו, אנחנו נגיע לאלפים

זאב אלקין: אני יודע, כמה?     

אולגה דדון: מנהריה עד חדרה –      

זאב אלקין: לא עד חדרה, עד חיפה

אולגה דדון: עשינו בדיקה עד חדרה, זה בסביבות 4,000 איש

אולגה דדון:  אם אנחנו נוריד אז 3,000, משהו כזה

אולגה דדון:  אלפים

אולגה דדון:  ברור שזה לא משהו שאפשר לתת לו פתרון במצב של היום וגם אנחנו לא שריינו מבעוד מועד מלון שאפשר לשמור אותו כי אנחנו לא יודעים מה קורה

אולגה דדון:  אנחנו פועלים לפי ההנחיות של משרד הביטחון

אולגה דדון:  יש 'מרחק בטוח', יש 'משב רוח', אנחנו כל הזמן מתעדכנים לפי המצב

רעות פוגל: יש לנו תכנית כתובה ברמת איך מפנים, מי מפנה

זאב אלקין: לאן מפנים

רעות פוגל: נכון, הפער היחידי הוא לאן ואני אסביר

רעות פוגל:  לנו, בגלל שאנחנו בסופו של יום הולכים עם משרד הביטחון לגבי התכניות שהיא ציינה, 'מרחק בטוח' ו'משב רוח', אז אנחנו גם, בדיוק כמו שאמרו החברים שלנו פה, אנחנו לא יכולים לשריין מלונות, בוודאי שלא - - -      

זאב אלקין: לא, אבל אני אגיד לכם מה אתם יכולים בצפי לסיטואציה שיש

זאב אלקין:  כמו שמשרד השיכון פינה את נתיבות ואופקים בלי לחכות שיהיה 'משב רוח' בנתיבות ואופקים, אלא קיבל החלטה שלו ואגב עשה את זה תקציבית לא במסגרת של 'משב רוח', אותו דבר אפשר לעשות, לצורך העניין אם אנחנו מדברים על צפון, עם נהריה

זאב אלקין:  לא יודע מה לגבי קצרין, זה באמת כרגע גבול טיפה יותר שקט, אבל בנהריה אפשר לנקוט יוזמה, ואני אומר את זה גם למשרד השיכון, ששם זה גם מעלות, זה לא רק נהריה, וגם לכם, ולנסות להתחיל את התהליך

זאב אלקין:  יכול להיות שכרגע מעטים ממש ירצו כי הם עוד לא מרגישים את עוצמת האיום, כי הרי עד שזה לא מתחיל להתפוצץ בחצר האחורית - - -      

אולגה דדון: בדיוק הבוקר ביקשנו לעשות עוד פעם מיפוי נוסף בשביל להבין על מה אנחנו מדברים, כי אם בסוף נגיע לשני אנשים שהם כרגע - - -     

זאב אלקין: בסדר, אז קודם כל צריך לבדוק כבר עכשיו בנהריה ובמעלות, ומי שמעוניין אני כן הייתי מפנה כבר עכשיו, והייתי מייצר אם יש מסה קריטית של אנשים

אולגה דדון: אנחנו בודקים כל הזמן

זאב אלקין: בהנחה שעדיין אין, שוב, חייבת להיות איזה שהיא תכנית חירום מתואמת עם רח"ל ופיקוד העורף שהיא לא בתי ספר

זאב אלקין:  זה חייב להיות

זאב אלקין:  עוד פעם, מישהו חייב לתת לזה מענה אחרת אנחנו משאירים את האוכלוסייה הזאת בלי פתרון

זאב אלקין:  בית ספר הוא לא פתרון לאוכלוסייה הזאת

זאב אלקין:  הוא פתרון לא טוב למשפחה רגילה, אין מה לעשות, זה מה שיקרה פה, אבל אי אפשר בית כזה לפנות

זאב אלקין:       אז כל כלי הוא לגיטימי בסיטואציה הזאת עד להחלטה נצורה של פינוי בתי מלון מאלה שכבר פונו לבתי מלון לבתי ספר ושחרור בתי מלון לאוכלוסיית קשישים

זאב אלקין:  זה לא נעים, זה יהיה צעקות עד השמים, אנשים שכבר התמקמו בבתי מלון, מפונים ממקומות אחרים, אבל בסוף מדינת ישראל חייבת לנהל את זה

אולגה דדון: לנו כרגע אין מצב לפנות את אלה שפינינו משדרות כי אנחנו לא יודעים מה קורה

זאב אלקין: לא, אלה שפיניתם משדרות זה גם קשישים, זה לא יעזור שתפנו אותם

זאב אלקין:  אני מדבר עכשיו בעיקר לפיקוד העורף ולרח"ל ולדרישה שלכם מהם

זאב אלקין:  כולם צריכים לדעת שכשמגיע פינוי של בתים כאלה של קשישים הם צריכים להיות קודמים לאוכלוסייה אחרת מול בתי מלון ואם למדינת ישראל אזלו מקומות בבתי מלון או בתי הארחה או מה שזה לא יהיה אז היא צריכה לנייד אוכלוסייה שהיא פינתה

זאב אלקין:  זה לא נעים, אבל צריכים להיות ערוכים לזה

זאב אלקין:       בסוף יש פה אלפי אנשים שיכולים בהדרגה להיכנס למעגל של צורך בפינוי וחייב להיות לזה פתרון והפתרון צריך להיות מוכן מראש ומתואם ונצור, כך שבלחיצת כפתור מפעילים אותו

זאב אלקין:  אין ברירה אחרת

זאב אלקין:  בסוף יש למדינת ישראל מה שיש לה, היא צריכה לנהל את המשאב הזה לפי הצורך, עם כל אי הנעימות לקחת מישהו, לפנות אותו ואז לפנות אותו פעם שנייה למקום אחר

זאב אלקין:  אבל אין מה לעשות

גילה פינקלשטיין: רק ברשותך, מיכל היא אצלנו האחראית על הצפון

גילה פינקלשטיין:  היא ביקשה להתייחס לגבי ההיערכות בצפון

זאב אלקין: מה התפקיד שלה?      

גילה פינקלשטיין: היא הסגנית של נתנאל

שלומית אבינח: אבל יש אנשים שרוצים לדבר ואנחנו צריכים להתקדם בדיון

זאב אלקין: בסדר, בהמשך, אם יהיו שאלות אז ניתן

זאב אלקין:  עוד משהו, משרד הקליטה?      

רעות פוגל: שוב, אני מתנצלת שאני חוזרת על דבריי, מבחינתנו זה באמת קריטי, אם ניתן, הנושא של איזה שהוא גוף גורם צבאי שיכול לסייע לנו בלשכנע את הדיירים כדי שנוכל להוציא אותם

זאב אלקין: אני מבין את זה, אנחנו תיכף נדבר עם פיקוד העורף, רשמתי לעצמי

זאב אלקין:  בשלב הזה אם רוצים לדבר נציגי החברות

זאב אלקין:  עמיגור, ארז שני

ארז שני: שלום לכולם

ארז שני:  אני שומע את כולכם, כולכם חברים שלי, כל הפקידות פה חברה שלי, אבל אני שומע וטון הדיבור אפילו מעצבן אותי, הוא מעצבן אותי כי אני אומר לכם שלא נעשים מספיק דברים

ארז שני:  להגיד לי בנושא הביטחון כי המאבטחים של משרד הקליטה או של השיכון גייסו אותם למילואים זו לא תשובה

ארז שני:  יש אלפי קשישים, עשרות אלפי קשישים, שנמצאים עכשיו בבתי גיל הזהב ללא אבטחה

ארז שני:  אז שמישהו יגיד לי עם יד על הלב שפנו לאלוף פיקוד העורף, שפנו לפנסיונרים של הצבא נושאים נשק, שפנו לאזרחים נושאים נשק באזורים האלה, שעשו את המקסימום כדי לוודא שיש אבטחה

ארז שני:  ואני אומר לכם, לא עשו את זה

ארז שני:       אני לא מאמין שעשו את זה

ארז שני:  אם אנחנו, עמיגור הקטנה, הצלחנו לאתר עד עכשיו חמישה שומרים שיבואו לבתים באשקלון בעלות של פי שניים מהרגיל, אבל הצלחנו, אני בטוח שמשרד השיכון, משרד הקליטה ופיקוד העורף הגדולים יכלו למצוא את זה

ארז שני:  זו לא יכולה להיות הסיטואציה, לא יכול להיות שקשישים יעמדו עם סכינים בכניסה לבתים, עם מצ'טות, כשבני מיעוטים בלוד – אומרים לי תשובה שבערים מעורבות מערבים את העירייה

ארז שני:       חבר'ה, בואו, בואו לא רק נכניס את הידיים מתחת למים, צריך גם לסבן אותן

ארז שני:  זה לא עובד ככה

ארז שני:  מה זה עוזר לי שהרשות המקומית, שמחלקת הביטחון תעשה סיורים שם? אין לזה שום משמעות

ארז שני:  בקורונה זה היה, היה אפשר לעשות את זה ככה

ארז שני:  אני אומר לכם, לכו להביא טירונים רובאי 02 שהפסיקו פעילויות עכשיו, קורסים של הצבא שהפסיקו

ארז שני:  אם אני רואה פה היום בנס ציונה בשבע בבוקר חיילי פיקוד העורף שמסתובבים ליד בתי הספר יכלו גם להיות עם קשישים, אנשים שאין להם עורף משפחתי, חלקם בודדים, אנשים שבאמת באמת אין מי שיגן עליהם

ארז שני:  אני לא חושב שנעשה הכול, אני חושב שיש קצת אדישות ולא אכפת לי שייעלבו פה אנשים עכשיו

זאב אלקין: חוץ מאבטחה, ארז, איזה עוד בעיות שאתה מזהה?      

ארז שני: אנחנו מדברים על תרופות

ארז שני:  אני קושר את זה לתרופות

ארז שני:  אני שומע פה תשובה שאומרים, לא עלה

ארז שני:  אני אומר לכם שעולה

ארז שני:  חבל שמי שאמר שזה לא עלה לא שאל אותנו קודם

ארז שני:  אז זה עולה וזה עולה כל יום בבתים אצלנו

ארז שני:  כרגע הצוות שלנו, או מתנדבים שאנחנו מפעילים, אנחנו שולחים אותו לקנות

ארז שני:  אבל מה? בטח שזה לא עולה, אם הם לא רואים שיש מישהו שיכול לעשות את זה אז בטח שזה לא קורה

ארז שני:       אני אומר לכם, לא רק זה, באשקלון ספציפית קשיש בדיור הציבורי שהבית שלו נהרס, אם אנחנו לא, מנהל הסניף שאשתו עובדת בבית חולים הצליח להיכנס למחשב להוציא את הרשימה גם אף אחד לא עזר לו ממש להוציא את התרופות שלו שהוא היה צריך, אנחנו הלכנו עמדנו שעתיים, מנהל הסניף אצלי בעצמו הלך עמד שעתיים בבית מרקחת

ארז שני:       אנחנו לבד שם

ארז שני:  זה לא מספיק הטלפונים, זה לא מספיק הישיבות של הבוקר

ארז שני:  זה לא מספיק, זה פשוט לא מספיק, שלא לדבר על כספים שכרגע אנחנו מוציאים במיליונים ואנחנו שומעים שאחרי המלחמה ידברו, יהיה בסדר אומרים לי, יהיה בסדר אחרי המלחמה

ארז שני:  אז לי יש מזל שיש לי עורף גם של הסוכנות היהודית, אבל זה לא מספיק

ארז שני:  זה פשוט לא מספיק

ארז שני:      בוא נדבר על עוד דברים

ארז שני:  תכנית פינוי

ארז שני:  לעמיגור יש תכנית פינוי, אדוני היושב ראש, מוכנה לכל הבתים שלה, לכל ה-50 וכמה בתים שלה ברחבי הארץ

ארז שני:  תכנית הפינוי, יש לכל בית

ארז שני:  מנהלת האגף שנמצאת פה גם, כרמית סביון, הולכת הביתה כל יום עם קלסר לפי כל אזור, לכל בית אנחנו בדקנו קודם כל מה רשימת בתי המלון שנמצאים באזור, דבר שני איפה יש לנו דירות ריקות

זאב אלקין: אבל בדקתם אם יש מקומות פנויים בבתי המלון האלה

ארז שני: כן

ארז שני:  חלק יש בתי מלון, חלק יש בתים פנויים

ארז שני:  לא כל בתי המלון בארץ, דרך אגב, הסכימו להשכיר דירות היום ליישובים, אז כן, יש, אבל יתרה מזאת, אנחנו עשינו מבצע מיוחד ביום שישי האחרון, עוד פעם, דרך קשרים, דרך קשרים הצלחנו לרכוש למעלה מ-300 מזרונים נוסף על מה שיש לנו, אנחנו מחלקים אותם במקבצים לפי האזורים השונים וכן תכנית פינוי זה שאם נפגע לי בית בפגיעה ישירה או בית ליד או יש פגיעה ליד וצריך להוציא את הדיירים, אני גם יכול לקחת אותם לבית ליד ולפרוס מיד מזרונים

ארז שני:       בשעת חירום זה יקרה, לא תהיה ברירה אחרת, לפרוס מזרונים על הרצפה ודבר ראשון לתת את הפתרון ליום-יומיים עד שנמצא משהו אחר

ארז שני:  אם יהיה משהו אחר, כי כמו שאמר היושב ראש, יהיה ירי מחיזבאללה והסיפור - - -     

זאב אלקין: אבל זו לא תכנית פינוי, ארז, זו היערכות לחירום לסיטואציה שחס וחלילה שיכולה לקרות, אבל אני לא מבין איך יש לכם תכנית פינוי לכל ה-50 בתים של עמיגור, לאן?      

ארז שני: אדוני היושב ראש, אם יהיה פה אירוע חירום כמו שאתה דיברת, עם חיזבאללה, לא יהיו בתי מלון

ארז שני:  אם לא יהיו מקומות אנחנו נעביר למה שיש פנוי, נעביר למרכזי קליטה של הסוכנות היהודית, שיש לנו רישום גם שלהם איפה יש לנו חדרים, אבל זה יהיה בכל הארץ

ארז שני:  ואם צריך יהיו בשלב הראשון, כמו הרבה מאוד מעם ישראל, פתרונות זמניים, בבתי ספר ובמקומות אחרים

ארז שני:  אצלנו זה יהיה בבתים אחרים ליד

זאב אלקין: אבל מה זה בתים ליד? בתים ליד גם יתפנו בכזה מצב

ארז שני: איפה יתפנו כולם? בקריות לא יפנו את הבתים כולם, או באשקלון, אפילו בבית ספרא, תהיה פגיעה בבית, נצטרך להעביר את הדיירים לבית אחר

זאב אלקין: זה אני מבין, אבל אני לא מדבר על אירוע מהסוג הזה

זאב אלקין:  אם חס וחלילה תהיה פגיעה ישירה אז ברור, אנחנו במציאות אחרת עם בית מסוים, אבל אני מדבר על מצב אחר, אני מדבר על מצב שמדינת ישראל מכריזה על 'מלון אורחים'

זאב אלקין:       אתה מכיר את שם הקוד הזה, תכנית פינוי רחבה בצפון, לא משנה איפה יעבור קו הפינוי שלה ואז לכאורה זה אמור לכלול בראש ובראשונה אפילו את אוכלוסיית הקשישים

זאב אלקין:  'מלון אורחים' בנוי על בתי ספר, בית כזה של קשישים אי אפשר לפנות לבתי ספר, הם גם לא יתפנו לבתי ספר, הם יעדיפו להישאר תחת טילים, הם לא יילכו לישון בבית ספר

זאב אלקין:       אני אומר את זה, אגב, לא לך, זה לא כאב הראש שלך, זה כאב הראש שצריך להיות של משרד השיכון, משרד הקליטה, פיקוד העורף ורח"ל

זאב אלקין:  אלה הגופים שצריכים לשבור את הראש על העניין הזה

ארז שני: כן, אני אמרתי מה הפתרון שאני כרגע יכול להעמיד לקשישים אצלנו

זאב אלקין: הבנתי

ארז שני: אני רוצה להתייחס, דיברו פה על ערד

ארז שני:  משרד הקליטה ומשרד השיכון יודעים שיש היום 50 דירות ריקות בערד לעמיגור

ארז שני:  אנחנו נתנו רשימה של ציוד לרהט את הדירות האלה, חבל, היה אפשר כבר היום בעלות יחסית שולית להכניס קשישים לדירות האלה, גם אם זה לחודש, גם אם זה לחודשיים ולחסוך את בתי המלון ובטח ובטח להכין את זה לחירום אם יצטרכו פינוי רחב יותר

ארז שני:  עד עכשיו זה לא נעשה

זאב אלקין: למה זה לא נעשה?      

ארז שני: צריך לשאול את המשרדים עצמם

זאב אלקין: ברור שצריך לעשות את זה, זה באמת עלות גרושים יחסית לכל שאר הדברים

זאב אלקין:  זה 50 מקומות נצורים

גילה פינקלשטיין: אני מסכימה איתך וזה בדיוק מכאן הישיבה הבאה, לשם אנחנו הולכים, זה הכיוון

גילה פינקלשטיין:  נעדכן

ארז שני: עוד משהו אחד שאני רוצה להעלות פה

ארז שני:  בשבוע האחרון הגיעו אלינו לא מעט פניות מדיירים עם בעיות בתחום הנפשי, עם חרדות, עם בקשות לסיוע בטיפול נפשי

ארז שני:  ביום שבת בביקור שלי בעיר אשדוד הגעתי מספר דקות לאחר שקשיש תלה את עצמו בממ"ק

ארז שני:  הוא היה מאוד חולה

ארז שני:  אני לא יודע להגיד ממה, אם זה חרדות או משהו אחר, אבל זה הדליק בהחלט נורה אדומה

ארז שני:       אנחנו בעמיגור הקצינו כרגע סכום של עשרות אלפי שקלים מתקציב החברה לטובת טיפול נפשי בדיירים

ארז שני:  העובדות הסוציאליות הונחו לשוחח עם הדיירים, תלינו בכל הבתים שלטים ואיתרנו חברה שתיתן שירות גם בעברית, גם ברוסית, גם באמהרית, גם סיוע בטלפון, אבל הנושא צובר תאוצה

ארז שני:  זה נכון שבאשקלון לא רוצים להתפנות, אבל דווקא באשקלון אנחנו רואים יותר פניות ואני חושב שגם המשרדים פה צריכים להתייחס לזה, אולי משרד הרווחה שלא מעורב בבתי גיל הזהב של משרד השיכון או הקליטה, אבל מישהו צריך לתת את הדעת על זה

ארז שני:  ברור שהרשויות המקומיות לא מסוגלות בתקופה הזאת

ארז שני:  עוד פעם, אנחנו העמדנו תקציב כרגע, אבל זה יכול להגיע לסכומי עתק והסיוע נדרש וצריך לשים לב לזה

זאב אלקין: בסדר גמור, אנחנו ננסה לשמוע התייחסות לזה ממשרד הרווחה שכאן איתנו בשיחה

זאב אלקין:  עוד נציגי חברות רוצים להעיר משהו? רק אם רוצים

גילה פינקלשטיין: ארז, אני רק אשמח להגיד, אני בשיתוף פעולה מלא עם העובדים שלך, כמו שאתה יודע, וכל מקרה חריג, גם אם זה לא בית גיל זהב, אנחנו בוחנים לגופו

גילה פינקלשטיין:  רחל פנתה אליי לגבי פינוי של דיור ציבורי וכמובן שנתנו מענה

גילה פינקלשטיין:  אז אנחנו בשיתוף פעולה מלא

גילה פינקלשטיין:  אני מבינה את הכאוס, זו התקופה שאנחנו נמצאים וחוסר הפתרונות, אבל יחד עם זאת אני חושבת שאנחנו לרשותכם

זאב אלקין: מלי, אני לא מבין את הכאוס, לא חושב שצריך להיות כאוס בנושא הזה ולא חושב שיש לזה הצדקה

גילה פינקלשטיין: לא, התקופה היא תקופה קשה

זאב אלקין: התקופה היא תקופה קשה, מדינת ישראל הייתה צריכה להיות מוכנה לזה ובטח ובטח בנקודת הזמן שבה אנחנו נמצאים, אנחנו יותר משבועיים מהאירוע

משה שחל: בוקר טוב לכולם

משה שחל:  כל מה שארז אמר, ידידי ארז, אני חושב מילה במילה ואני עומד מאחוריו במאה אחוז

משה שחל:  אני אתן לכם דוגמה אחרת, ביטוח לאומי עכשיו פרסם קול קורא לטיפול נפשי ורק לעמותות, שחברת 'שלו' שיש לה בערך 750 עובדים והיא מטפלת בכל הארץ בדיוק התחום הנפשי ובטראומה לא נכללת בכלל בקול קורא הזה

משה שחל:  לא רק חברת 'שלו', יש עוד כמה חברות פרטיות בתחום הזה

משה שחל:  לא ברור בכלל מי מקבל החלטות מסוג כזה במצב החירום

זאב אלקין: זה פחות רלוונטי לשולחן הזה

זאב אלקין:  אתה לא מדבר עכשיו על סיוע בתוך הבתים שלכם, אלא אתה מדבר על זה שיש לכם כוח מקצועי שיכול לתת סיוע

משה שחל: לא, אני מדבר על זה שאנחנו יכולים לעזור גם לעמיגור ועוד אלפי אנשים אחרים

משה שחל:  אנחנו יכולים לעזור גם בתוך המערכות שלנו וגם לנו יש את הכלים האלה

זאב אלקין: מלי, זו הערה לכם כמשרד השיכון, לכם יש הסכם עם חברת 'שלו', אמנם על משהו אחר, אבל תמיד כשיש הסכם בבירוקרטיה הממשלתית הרבה יותר קל להתנהל

משה שחל: צריך לפנות, אני פונה מפה, מהבמה הזאת, לביטוח לאומי שמתנהג כאילו לא קרה כלום

משה שחל:  יש אירוע, יש אירוע מלחמה

זאב אלקין: לא, ביטוח לאומי זה אירוע נפרד, לא נוגע לשולחננו כרגע, אבל מה שכן נוגע לשולחננו כרגע, אם לחברת 'שלו' יש יכולות להעמיד צוותים מטפלים בשפות הרלוונטיות לאוכלוסיית הבתים, אני לא יודע אם יש, זה שווה בדיקה, אבל אם יש אז למעשה הרבה יותר קל - - -     

משה שחל: ברובם יש לנו את זה

זאב אלקין: הרבה יותר קל במקום לחפש התקשרות חדשה פשוט לעשות איזה שהיא התחשבנות פנימית, הרחבה, עם חברת 'שלו' שגם ככה יש לכם הסכם איתם, הסכם מסגרת רחב, ולתת מענה לכל הבתים הרלוונטיים, אולי אפילו גם של משרד הקליטה באיזה שהוא מהלך משותף

זאב אלקין:  כי לך תחפש עכשיו מטפלים של חוסן ועוד בשפות הרלוונטיות מאפס, קשה, ולך תחתום איתם הסכם ועם כל הסיטואציה שיש והבירוקרטיה שזה לוקח

זאב אלקין:  פה זה יכול להיות פתרון בירוקרטי מהיר

זאב אלקין:  אני מציע לכם לשקול את זה, לבדוק מה הצורך

זאב אלקין:  אני לא בטוח שבכוחות עצמאיים שיש כרגע לבתים - - -      

משה שחל: כולל סיוע נפשי

משה שחל:  אני גם פרסמתי את זה, יש לנו את הקבוצה של החירום, אני פרסמתי שיש לנו צוות שאפשר להתקשר אליהם, אפשר לדבר איתם ואם צריך אנחנו נשלח – אנחנו מעסיקים קרוב ל-100 עובדים סוציאליים

זאב אלקין: אבל, משה, אנחנו לא על זה, אנחנו כרגע על הבתים שבאחריות שלכם

זאב אלקין:  יש לכם עוד מה להוסיף למה שאמרו משרד השיכון ומה שארז אמר?      

משה שחל: לא, אנחנו אתמול היינו בסיור עם שר השיכון החדש, היינו בסיור במעלות וגם היינו בנהריה, כרגע תכנית הפינוי היא לא באחריותנו, היא באחריות החברה

משה שחל:  אני חושב שזו גם טעות, אני חושב שבדברים האלה, כשמדינה לא מסוגלת לנהל את הפינוי ברמה שצריך, שהיא לקחה על עצמה משהו שהיא לא מסוגלת לעשות, אני חושב שהיה צריך להעביר לחברות פרטיות שאחראיות על זה

זאב אלקין: אם אתה יכול להציע למשרד השיכון תכנית פינוי הם ישמחו

זאב אלקין:  תציע

זאב אלקין:  רק הם לא מוצאים לאן לפנות, אם אתה יודע לאן תציע

משה שחל: צריך שתהיה לי סמכות לעשות את זה

משה שחל:  אני לא אלך עכשיו לחפש בתי מלון כשאין לי שום סמכות בדברים האלה

משה שחל:  אותו דבר גם אמרתי, שאם היו בזמן פונים גם אלינו ומעבירים את האחריות למצוא אנשים עם נשק שיכולים לשמור על הבתים בערים מעורבות, היינו עושים את זה בשמחה

משה שחל:  וכבר אמרתי את זה גם לשר אתמול

משה שחל:  אבל מישהו לקח את המושכות האלה לידיים ולא נעשה כלום

משה שחל:  זה מה שאני רוצה להגיד

זאב אלקין: אם היום יבוא אליך משרד השיכון ויגיד בכל הבתים שלך, הרלוונטיים, איפה שהם רוצים להעמיד אבטחה, הנה תקציב, קח, אתה יודע למצוא מאבטחים?      

משה שחל: בוודאות גדולה כן

משה שחל:  למרות שחסר

משה שחל:  אתמול פניתי למנכ"ל של עיריית נהריה, בדיוק במה שאתה אמרת, אמרתי לו: תגיד לי, אני צריך לשים שומרים, אתה יכול למצוא לי? הוא אמר לי: קח טלפון, הוא ייתן לך

משה שחל:  בשתי דקות

משה שחל:  בשתי דקות אנחנו פתרנו את הבעיה, מנכ"ל העירייה יודע, הרשות המקומית יודעת איפה יש ומה יש, מה פנוי ומה לא פנוי

משה שחל:  ומיד אנחנו יצרנו איתם קשר ואפשר למצוא את האנשים האלה

זאב אלקין: מלי, שווה בדיקה

גילה פינקלשטיין: אני יודעת שגם אבי וסרמן איתכם בקשר והוא מלווה אתכם בנושא

זאב אלקין: אבל הוא לא צריך ליווי, צריך מאבטחים

זאב אלקין:  אם אתם לא יודעים למצוא מאבטחים והוא יודע למצוא מאבטחים תעבירו אליו כסף והוא ימצא מאבטחים במקום שתספרו לנו שקשה למצוא מאבטחים

משה שחל: יש להם קושי להתנהל במצבים כאלה ולכן צריך להעביר את ה – זאת אמירה מדויקת, מה שאני רוצה להגיד, להעביר לאנשים שיש להם יותר גמישות, החלטות יותר מהירות

משה שחל:  גם ארז דיבר על זה וגם אני מדבר על זה, אני חושב שאנחנו צריכים, החשיבה צריכה להיות שהמדינה צריכה להעביר לנו את המושכות ואנחנו נטפל בכל מה שצריך

זאב אלקין: יכול להיות שלא כל חברה תסכים לקחת כי זה לא תחום אחריותה

משה שחל: בסדר, אבל מי שיכול, אנחנו יכולים

זאב אלקין: מי שמוכן לקחת, תעבירו כסף, תנו להם לעשות את זה

זאב אלקין:  אני מציע, תבדקו את זה גם עם החברות האחרות

זאב אלקין:  הוא שליש הארץ כמעט

זאב אלקין:  בלי עמיגור הוא רבע לצורך העניין

זאב אלקין:       עוד מישהו מהחברות רצה? אם לא, אני עובר הלאה

זאב אלקין:  אני עובר לפיקוד העורף

זאב אלקין:  סגן אלוף שאול סרוסי

שאולי סרוסי: בוקר טוב

שאולי סרוסי:  אני אתייחס למה שעלה כאן

שאולי סרוסי:  אחת, למול פינוי של אזרחים או בכלל הנחיה אנחנו פועלים בהתאם למדיניות ההתגוננות שמגדירה מדיניות 48 שעות קדימה

שאולי סרוסי:  נקודתית לגבי העיר שדרות אז יש הגדרות ברורות של עד עשרה בשטח פתוח, עד 50 במבנה - - -     

זאב אלקין: אני אעצור אותך, שאול, יש לי מעט סבלנות לזה שתחזור אליי לכל דבר שילד היום בכיתה א' יודע לדקלם כי אתם אומרים את זה מהטלוויזיה

זאב אלקין:  לא לשם זה התכנסנו

זאב אלקין:  יש פה שאלות קונקרטיות, לא מה מדיניות ההתגוננות של פיקוד העורף

זאב אלקין:  אני מכיר, ברוך ה' אני יושב מולכם ברמה יום יומית בוועדת חוץ וביטחון, לא צריך חזרה על זה כאן

זאב אלקין:       יש פה שאלות קונקרטיות שעלו במהלך הדיון

זאב אלקין:  שאלה אחת, סיוע בשכנוע של אנשים, אתם לא יכולים לתת פקודה כי זה לא הוכרז ככה ולא הוגדר ככה, אבל בהחלט יכולים לתת כתף לביקור חד פעמי של איש לובש מדים דובר השפה הרוסית במעט המקומות הרלוונטיים כרגע שייתן לאנשים מה שנקרא עצה ידידותית כן להתפנות כנציג צבא לאור המצב

זאב אלקין:  אני חושב שבשדרות זה קריטי, אין שום היגיון שיישארו 14 קשישים בבית בשדרות כשהם אומרים שיבוא בן אדם לבוש מדים יגיד לנו שזה מה שצריך לעשות

זאב אלקין:  אז אפשר לשלוח בן אדם לבוש מדים

זאב אלקין:       אותו דבר אם יש קושי כרגע לייצר פינוי באשקלון, במקומות שהמיגון שלהם הוא לא עונה על הדרישות ומדינת ישראל כבר החליטה שהיא מעודדת פינוי מאשקלון בקריטריונים הרלוונטיים שהאנשים האלה נופלים וזה אפילו נופל על התקציבים של משרדי הממשלה שמוכנים לטפל בזה תקציבית, כל מה שצריך זה לעודד אנשים

זאב אלקין:  אז אפשר להוציא מישהו לסיבוב בבתים רלוונטיים באשקלון

זאב אלקין:  אני לא אומר לספרא של משרד השיכון, שיש שם ממ"ד

זאב אלקין:  בסדר, מקומות כאלה אולי לא צריך לעודד אלא רק מי שממש רוצה, אבל הכפר הצרפתי באשקלון, ברור שצריך

זאב אלקין:  למה יש בעיה לשלוח בן אדם שהוא לא יבוא עם צו פינוי ביד, אבל יבוא עם שיחה של רבע שעה, יכנסו את כל הדיירים והוא יסביר להם שזה רצוי וזה מה שנכון לעשות

שאולי סרוסי: אני אענה, אדוני היושב ראש

שאולי סרוסי:  אני ציינתי את זה בהתחלה כדי שנגדיר רגע מה מותר ומה אנחנו לא עושים

שאולי סרוסי:  לשלוח מישהו כדי שידבר ויעודד למול המצב זה בוודאי שאפשר לעשות, אני אשמח לקבל רשימה כזו, בטח ובטח במקומות ש – אני מניח שבחלקם אנחנו לא מכירים, אבל אם אפשר לשלוח נציג צבא לעודד פינוי במקומות שצריך ניתן לעשות

זאב אלקין: זה מה שצריך, רק שהוא יהיה דובר השפה הרוסית כי זו האוכלוסייה

זאב אלקין:  יש לכם גם כאלה, אני פוגש אותם בכל מקום בארץ

זאב אלקין:  אז אנחנו יוצאים עם זה שיהיו איתך אישית בקשר

שאולי סרוסי: כן, לגבי מקום אחד בשדרות אפשר למול המחוז הרלוונטי ואם יש עוד - - -      

זאב אלקין: אתה תחבר אותם למחוז הרלוונטי

זאב אלקין:  יהיו איתכם בקשר נציגי משרד השיכון ומשרד הקליטה, כל אחד על הבתים שלו לגבי שדרות ואשקלון

זאב אלקין:  אלה כרגע שני המקומות שזה רלוונטי להשלמת הפינוי

זאב אלקין:  אפשר גם ללכת לאופקים ונתיבות, רצוי אולי גם, כי זה מקומות לא מוגנים ואנחנו לא יודעים מה יתפתח שם

זאב אלקין:       אז יש לנו ארבעה יעדים כרגע, שדרות, אופקים, נתיבות ואשקלון, ששם צריך ביקור של לובש מדים מפיקוד העורף, דובר רוסית רהוטה, שמסוגל לדבר עם אנשים ולעודד אותם למה זה חשוב להתפנות בסיטואציית המיגון שיש להם

זאב אלקין:  הוא לא מחייב אותם להתפנות, הוא לא מביא להם צו מטעם צה"ל, אבל הוא מסביר להם כאיש צבא שהם סומכים עליו שזה הדבר הנכון לביטחונם וזה כרגע המדיניות של מדינת ישראל לעודד פינוי כזה

זאב אלקין:  יכול להיות שתהיה עוד כמות מסוימת של אנשים שיזוזו בעקבות זה

זאב אלקין:  אז סיכמנו שעושים את זה

זאב אלקין:  זאת הייתה שאלה אחת

זאב אלקין:      השאלה השנייה שעלתה פה, אני הולך מהקל אל הכבד, זה סיוע בפתרון בעיות אבטחה למקומות כאלה

זאב אלקין:  הרי אני יודע שיש מקומות שבהם פיזרתם אפילו כוחות מפיקוד העורף ברחובות הערים כדי לייצר תחושת ביטחון

זאב אלקין:  יש פה מקומות שהם מועדים לפורענות, במקומות שהם כן נמצאים באזורים מסוכנים מבחינה זאת, גם ערים מעורבות וגם ערים שכרגע סוג של קו החזית

זאב אלקין:  שוב אני חוזר, כל עוד שבשדרות יש אנשים אז צריך גם אבטחה

זאב אלקין:  כל עוד שבאופקים ובנתיבות בבתים האלה יש אנשים צריך סיוע של אבטחה

זאב אלקין:  כל עוד שבאשקלון לא פונו הבתים רצוי שתהיה שם אבטחה

זאב אלקין:       יש כל מיני דרכים, או לעזור להם למצוא מאבטחים, אם אתם יודעים לעשות את זה, או לתת מהכוחות של פיקוד העורף שממילא שמים בכל מיני מקומות לצורך יצירת תחושת הביטחון

זאב אלקין:  אני פשוט מכיר את זה, אני שומע את זה מכם במקומות אחרים

זאב אלקין:  זה לא כמות גדולה של מקומות, מה שאני מדבר עליו, לא משהו בלתי ניתן

שאולי סרוסי: לגבי החלק הראשון, אל מול משהו נקודתי שציינתם, שדרות, אז כמו שציינתי, אין מה לשלוח - - -     

זאב אלקין: לא, אני ציינתי ארבעה מקומות, שדרות, אופקים, נתיבות ואשקלון

שאולי סרוסי: נכון

שאולי סרוסי:  אז למול מספר מקומות רב אני אעביר לדירקטיבה פיקודית, אני שם את זה למול רגע החלטה ואת שלומית אני אעדכן בחצי השעה הקרובה מיד לאחר הדיון

שאולי סרוסי:      לגבי הסיפור של אבטחה

שאולי סרוסי:  צריך לציין, זה לא משימת פיקוד העורף לאבטח את אותם מקומות

שאולי סרוסי:  צריך גם להגיד, הפיקוד עצמו מגויס בהיקפים מאוד מאוד גדולים עם משימות של הצלת חיים, עם משימות של היערכות לחירום

שאולי סרוסי:  צריך גם להגיד שאנחנו מקבלים לא מעט פניות, לאו דווקא ממשרד העלייה והקליטה, אלא בכלל, לתגבר

שאולי סרוסי:  זה לא משימה ראשית של פיקוד העורף בהגדרה ולכן למול הדירקטיבה הפיקודית אנחנו לא מאבטחים מקומות

זאב אלקין: אין לכם כוחות היום באופקים לצורך הגברת הביטחון ברחובות?      

שאולי סרוסי: יש הרבה מאוד אנשי צבא שמגויסים למחוזות ופרוסים בשטח למשימות של הצלת חיים, למשימות חילוץ והצלה

זאב אלקין: זה לא נכון

זאב אלקין:  היות שאני ביקרתי בפיקוד העורף לפני שבוע, פגשתי את אנשי פיקוד העורף על בסיס קבוע, הם מספרים בגאווה שיש כוחות שהמשימה המקורית שלהם הייתה פתיחת צירים ודברים מהסוג הזה, כמו שאתה מכיר, אחת מהמשימות של פיקוד העורף בחירום, היות שכרגע אין צורך בזה הכוחות האלה מוזרמים למקומות הרלוונטיים, ואופקים דוגמה קלאסית לזה, כדי להגביר את תחושת הביטחון של האזרחים, זאת המטרה, עד שאם חס וחלילה יצטרכו אותם לפתיחת צירים במידה שייחסמו

זאב אלקין:  אני לא צודק?      

שאולי סרוסי: אותם חיילים שמצויים ופזורים ברחבי הערים השונות הם פרוסים שם למשימות חילוץ והצלה, למשימות סיוע אזרחי כזה או אחר

זאב אלקין: זה לא מה שפיקוד העורף הציג לי כחבר ועדת חוץ וביטחון כבר בשלושה דיונים שונים שהיו

שאולי סרוסי: אז לא למשימות האבטחה

זאב אלקין: למשימות, הגדרתי אותן, הגברת ביטחון הציבור ותחושת הביטחון

זאב אלקין:  ככה זה הוגדר בגאווה גדולה על ידי אלוף פיקוד העורף, על ידי ראש מטה של פיקוד העורף וכל שאר שרשרת הפיקוד, כולל ציון מספרים של פלוגות ואיפה וכו'

זאב אלקין:  לכן אני לא מבין, אם זאת המשימה למה בתי קשישים לא יכולים להיכנס כחלק מהמשימה הזו?      

שאולי סרוסי: קודם כל זו לא משימה שהכרנו, צריך להגיד גם את זה

שאולי סרוסי:  זו משימה שהועברה היום בבוקר, או בקשה שהועברה היום בבוקר, אחרי שיחה שלי עם שלומית, לא הכרנו את זה כפיקוד, צריך להגיד

זאב אלקין: בשביל זה אנחנו מתכנסים

שאולי סרוסי: לא, בסדר גמור

שאולי סרוסי:  פה נדרשת דירקטיבה פיקודית של מפקד הפיקוד שאני אוכל אחרי הדיון לקבל את הדירקטיבה, אני אבדוק ואני אקבל את הדירקטיבה

שאולי סרוסי:  אני לא יכול לתת דירקטיבה פיקודית בהקשר הזה

זאב אלקין: בסדר גמור, אז אנחנו מציבים בפניך את הבעיה בהקשר הזה

זאב אלקין:  אגב, יכול להיות, במסגרת הקשרים שיש לפיקוד העורף מול העיריות ומול הגורמים הרלוונטיים אתם יכולים לעזור להם

זאב אלקין:  יש להם כסף, הם רק לא מוצאים מאבטחים, אתם יכולים לעזור להם למצוא גורמים שיתנו להם פתרון ואז בא לציון גואל, לא צריך חיילים

זאב אלקין:  כרגע התוצאה היא שבתי אבות מהסוג הזה, של המדינה, של דיור ציבורי, גם של משרד השיכון וגם של משרד הקליטה, במקומות שנחשבים יחסית מאוימים נשארים פרוצים כאשר זה מקומות שאין שם בן אדם אחד עם נשק

שאולי סרוסי: ברור לי, הפער גם הובן לחלוטין, אני רק אומר שכאן נדרשת דירקטיבה פיקודית

שאולי סרוסי:  קיבלתי את המסר, קיבלתי את הבקשה ואני מיד אחרי אעדכן

זאב אלקין: אוקיי, אז אנחנו נשמח להתייחסות לבקשה הזאת

זאב אלקין:  ועכשיו אני מגיע לעיקר, וזו פנייה גם אליכם וגם לרח"ל, וזה הסיפור הגדול של הצפון, למרות שזה אולי כבר סיפור של אשקלון, אני לא פוסל שאנחנו כבר במצב שאם תהיה היענות יותר גדולה אחרי הביקור של נציג שלכם באשקלון זה יהפוך לבעיה גם של אשקלון

זאב אלקין:       אנחנו נמצאים במצב שכולנו מבינים שמקומות בבתי המלון פחות או יותר אוזלים או אזלו, קצת לפה, קצת לשם

זאב אלקין:  'מלון אורחים', שאתה מכיר היטב את התכנית, בנוי על בתי ספר

זאב אלקין:  פה מדובר על אוכלוסייה ממוקדת של קשישים שברור שאי אפשר לפנות אותה לבית ספר, היא לא תוכל לתפקד שם

זאב אלקין:  מה הפתרון בתוך המסגרת הגדולה של 'מלון אורחים' לבתים מהסוג הזה, גם אם זה יהיה באשקלון מחר בבוקר וגם אם חס וחלילה זה יהיה בצפון בעוד יומיים או בעוד שלושה ימים? מה הפתרון שאתם עובדים עליו עם משרד הקליטה והשיכון? מה הכיוונים? מדובר על אלפי אנשים אם אנחנו מדברים על הזירה הצפונית שיכולים להיכנס לקו ההפעלה של 'מלון אורחים', איך אתם נערכים לזה?      

אורטל בן נעים: ברשותך, אדוני היושב ראש, אני אתייחס לכמה נקודות

אורטל בן נעים:  לגבי מה שהעלית כרגע, אנחנו עובדים על פי החלטות פינוי

אורטל בן נעים:  אני לא אומרת שזו לא תכנית שאנחנו מדברים עליה, זה לא משהו שהוא לא נמצא כרגע בקנה

אורטל בן נעים:  אנחנו כרגע רוצים ואנחנו עובדים בשיתוף פעולה כמובן גם עם משרדי הממשלה, בעיקר מי שנמצא וגם - - -      

זאב אלקין: לא מעניין אותי תשומות, אני שואל על תפוקות

זאב אלקין:  אני שואל מה התכנית שיש, לא מעניין אותי עם מי הייתם בקשר ומה רמת שיתוף הפעולה, לא רלוונטי כרגע

אורטל בן נעים: אז אני מתייחסת כרגע לשאלה שלך האם אנחנו לוקחים בחשבון את הניוד של האזרחים לטובת בתי ספר

אורטל בן נעים:  יש תכנית כזו, יש תכנית כתובה, היא בנויה, אבל היא כרגע לא מופצת, לאיזה בתי ספר אנחנו מפנים את האוכלוסייה

זאב אלקין: לא זה מה ששאלתי, תהיי איתי רגע

זאב אלקין:  אני שוב חוזר ואומר, יש תכנית כזאת, היא תכנית ראשית של מדינת ישראל, זה לא איזה שהיא תכנית בשוליים, זו תכנית הפינוי של מדינת ישראל לאזור הצפון ולא תהיה אחרת כי אין לאן

זאב אלקין:  את קרית שמונה עוד הצליחו איכשהו להכניס לבתי מלון וגם זה כבר עבד בקרכץ' כי היו בעיות, אבל איכשהו זה עבד

זאב אלקין:  ברגע שיהיה פינוי בקו רחב יותר זה יגיע לביצוע של 'מלון אורחים', אף אחד לא ימציא עכשיו משהו אחר, זו גם תכנית שמוכנה ומדינת ישראל, אני מקווה, נערכת לזה

זאב אלקין:       במסגרת 'מלון אורחים' כולל לכלל האוכלוסייה יש אוכלוסיות מיוחדות, קשישים, בטח כאלה שנמצאים בלי עורף משפחתי בבתים מהסוג הזה, הם בהחלט אוכלוסייה מיוחדת ולכן אני שואל האם יש במסגרת 'מלון אורחים', לא במסגרת מה שקורה היום, מה שקורה היום אני יודע, זה פחות רלוונטי כי אין פינוי במקומות שיש בתים כאלה, האם בהפעלה המסיבית של 'מלון אורחים' בקו עד 10 קילומטר, שלב שני בקו עד חיפה והקריות, האם יש פתרון ייעודי מיוחד שחשבתם עליו לבתי אבות של קשישים שלא יכולים להתפנות לבית ספר, ומהו

אורטל בן נעים: אני אצטרך לבדוק את זה ואני אשיב על השאלה הזו

זאב אלקין: אבל היה דיון בוועדה בשבוע שעבר, כבר נשאלה השאלה הזאת, זו לא שאלה חדשה

אורטל בן נעים: לא, היה דיון בשבוע שעבר וכבר בשבוע שעבר אנחנו בשיח מול המשרדים כמו במשרד העלייה והקליטה, גם משרד הרווחה וגם משרד הבריאות וגם משרד הבינוי והשיכון, שביקשנו מהם כבר לפנות את האוכלוסייה שלהם

אורטל בן נעים:  מי שנותר - - -      

זאב אלקין: מאיפה ביקשתם לפנות?      

אורטל בן נעים: גם משדרות כמובן ששם סייענו

זאב אלקין: אני שואל על הצפון, מה קשור שדרות עכשיו?      

אורטל בן נעים: גם מהצפון 0 עד 2

זאב אלקין: אבל אין להם בתים מ-0 עד 2

זאב אלקין:  אורטל, אין להם בתים, לא ב-0 עד 2 ולא ב-0 עד 5

זאב אלקין:  יש להם בתים ב-7 ויש להם בתים כמובן ב-10 ובחיפה קריות יש להם המון

זאב אלקין:  זו המציאות

זאב אלקין:  עד עכשיו זה לא רלוונטי

זאב אלקין:  אני לא מכיר אגב שביקשתם ממשרד השיכון וממשרד הקליטה לפנות בקו עד 7, או לפנות את נהריה ומעלות

זאב אלקין:  הייתה בקשה כזאת של רח"ל?      

אורטל בן נעים: לא, אנחנו דיברנו על 2-0

זאב אלקין: אבל אין להם 2-0, למה להכניס לי פה מידע שהוא לא רלוונטי? אין להם, מה שביקשתם מכל הארץ אנחנו יודעים, אנחנו ממוקדים בבתים האלה, לא ביקשתם מהם כרגע שום דבר

זאב אלקין:  אגב, בעיניי טעות כי אני חושב שהיה כדאי להקדים תרופה למכה ולפנות במקרה הספציפי הזה, כמו שמקרית שמונה אוכלוסיות מיוחדות פיניתם לפני הפינוי הכללי של קרית שמונה, כך נכון לגבי בתים מהסוג הזה, ממעלות ומנהריה, לפנות כבר עכשיו ולא לחכות שתרחיבו את זה ל-10 קילומטר, כי תרחיבו

זאב אלקין:  אני אומר לך שתרחיבו

זאב אלקין:  תרשמי מה שאמרתי, השאלה רק כמה ימים זה ייקח, ועדיף שיתחילו להתעסק עם זה עכשיו

זאב אלקין:      אבל אני שם את זה בצד, אני שואל לא מה ביקשתם מהם אלא מה הפתרון לאן מפנים, שזה בסוף אחריות שלכם, זה לא בדיוק אחריות רק של המשרדים עצמם, שאתם יכולים להציע להם לפינוי של אוכלוסייה קשישה בהינתן שאין מקומות יותר בבתי מלון ובבתי הארחה

זאב אלקין:  מה הפתרון?      

אורטל בן נעים: אני רשמתי את זה

זאב אלקין: אבל רשמתם את זה לפני שבוע, אנחנו מתכנסים אחרי שבוע, אנחנו נשאיר הרבה רישומים, רק בסוף כשזה יגיע לא יהיה לאן לפנות

אורטל בן נעים: זאת לא הייתה השאלה בפנייה בשבוע שעבר

זאב אלקין: בוודאי שזאת הייתה השאלה

זאב אלקין:  יושב ראש הוועדה ביקש להציג תכנית פינוי ואנחנו מתכנסים פה שבוע אחרי ואין תכנית פינוי

זאב אלקין:  לטענה של משרד הקליטה ומשרד השיכון אין תכנית פינוי כי כרגע אין מקומות בכאלה היקפים שהם יודעים שאפשר לפנות אנשים

זאב אלקין:  לכן אני מציף את זה בפני רח"ל

זאב אלקין:  בפני מי את רוצה שאני אציף את זה? אתם הכתובת

זאב אלקין:       ואני חוזר ואומר, אורטל, שיכול להיות, אני גם מסמן לכם כיוון אפשרי של פתרון, שהוא מאוד לא נוח, מאוד כואב, אבל יכול להיות שאין ברירה, שאתם צריכים להיערך, וזה לא בתי אבות, יש גם משרד בריאות ומשרד הרווחה, אמרת בצדק, שאתם צריכים להיערך במצבים מסוימים לפנות בתי מלון מאוכלוסייה שכבר פונתה לשם לבתי ספר במסגרת 'מלון אורחים' רגיל כדי לפנות מלונות לאוכלוסייה מיוחדת שאי אפשר לפנות אותה לבתי ספר

זאב אלקין:       אני לא מציע שתבנו בתי מלון יש מאין תוך שבוע, זה לא יקרה

זאב אלקין:  לכן צריך להבין שבמציאות הזאת אנחנו צריכים להתארגן גם עם ניוד המשאבים שיש לנו, עם כל אי הנעימות שבדבר והביקורת שתהיה ואנשים ייפגעו ויכעסו, אבל אין מה לעשות, זו בסוף סמכות של מדינת ישראל, מה היא עושה עם מעט המשאבים שיש לה

אורטל בן נעים: אני רשמתי ואני אחזיר - - -      

זאב אלקין: אני מבקש, וזו הנקודה הכי מרכזית מכל הדיון הזה, אנחנו תיכף גם נשמע כמה נציגים מהשלטון המוניציפלי לפני סיום, אבל הנקודה הכי מרכזית מהדיון הזה, והמשימה הכי מרכזית בנוסף לכל הדברים שדיברנו עליהם השוטפים, זה עוד השבוע להכין תכנית פינוי מסודרת מדורגת, כמו שגם 'מלון אורחים' בנוי על מדרגות שונות של פינוי, לאוכלוסייה הזאת שלוקחת בחשבון את מאפייני האוכלוסייה ושאי אפשר להשתמש ב'מלון אורחים' הכולל אלא צריך להכין להם פתרון ייעודי

זאב אלקין:  גם אם לא מפעילים אותו כרגע וכו' הוא צריך להיות נצור, הוא צריך להיות מוכן, צריך להיות ברור מהו

זאב אלקין:       זה לא דיון שצריך להתקיים

זאב אלקין:  אם חס וחלילה נפתחת מערכה קשה בצפון אנחנו נתכנס שלושה ימים אחרי זה כבר כשהכול מופגז לדיון של רגע, אז לאן לפנות את הבית שיש בנהריה או הבית שיש במעלות, או חס וחלילה, 20 בתים במצטבר בחיפה וקריות, משהו כזה, אם לא יותר, של משרד השיכון ומשרד הקליטה

זאב אלקין:  זה אלפי אנשים

זאב אלקין:       התייחסות של הסוכנות, שי, אתם רוצים להתייחס או שלמעשה ארז כיסה את העיקר?      

שי פלבר: ארז דיבר על עמיגור, אני אגיד שתי מילים על מרכזי הקליטה, ברשותך

שי פלבר:  אנחנו כבר מיום שני הראשון אחרי המלחמה בכל מה שקשור למרכזי הקליטה בדרום, איבים, אשקלון ואשדוד, הם כבר פונו

זאב אלקין: לא עוסקים בזה כרגע, עוסקים רק בבתי אבות

שי פלבר: מאה אחוז, אז ארז דיווח בשמנו

זאב אלקין: בסדר גמור, תודה

זאב אלקין:  וורקי, משרד הרווחה, בבקשה

זאב אלקין:  הבקשה היא מאוד פרטנית, עלה פה צורך מיוחד שהעלו משרדי הממשלה בפעילות מיוחדת לחיזוק החוסן לאוכלוסייה גם בתוך הבתים, במיוחד אלה שנמצאים במקומות המופגזים, כמו באשקלון, כמו באשדוד וכו', ואולי גם כאלה שפונו, המעטים שכן פונו, האם משרד הרווחה יודע לתת לזה מענה ממוקד לתוך הבתים האלה שהם באחריות של מדינת ישראל למרות שבשוטף אתם לא עוסקים בזה? צריך גם לשים לב שצריך פה שפות ובעיקר רוסית ואמהרית, עברית לא עוזרת שם בדרך כלל

וורקי קסאי: מה שאני יכולה להגיד, שמשרד הרווחה נותן באמצעות העובדים הסוציאליים במחלקות לשירותים חברתיים לכל הפניות שמתקבלות, הם לא מגיעים פיזית למקבצים הללו, צריך לומר שאנחנו מדברים פה רק על מקבצי דיור, למשרד השיכון יש את העובדים הסוציאליים שלהם ולכן הפניות צריכות להיות יזומות על ידי הצוותים שעובדים עם האזרחים הוותיקים במקבצי הדיור

וורקי קסאי:  כשנדע גם איפה יהיו הפינויים אז אנחנו נצטרך לראות איך באותן רשויות מקומיות עובדים סוציאליים נערכים כדי לסייע

וורקי קסאי:       צריך לומר שזה כמויות מאוד גדולות שנדרשת גם איזה שהיא חשיבה סביב הנושא הזה של הגדלה, ואמרתי את זה גם בוועדה הקודמת, להגדיל את מספר העובדים הסוציאליים או בכלל שיהיו במקבצי דיור עובדים סוציאליים גם בשגרה על מנת שהם - - -      

זאב אלקין: יש ברמה מסוימת, אבל זה כנראה לא מספיק לסיטואציה שיש עכשיו

וורקי קסאי: אין במקבצי הדיור היום עובדים סוציאליים שהם ייעודיים לטובת העניין הזה וכן חשוב שיהיו כאלה

זאב אלקין: מה זאת אומרת? במקבצי הדיור של קליטה אין, בשיכון יש

זאב אלקין:  בשיכון בהסכם עם החברות יש

וורקי קסאי: בשיכון כן, אני מדברת על משרד הקליטה כרגע

וורקי קסאי:  אנחנו גם נותנים מענה להם, זאת אומרת ברשויות המקומיות העובדים הסוציאליים נותנים למקבצי הדיור של משרד הקליטה בלבד

וורקי קסאי:  עדיין שם חסר כוח אדם וצריך כן לחשוב על איך נותנים עובדים סוציאליים לטובת העניין הזה כדי שניתן יהיה לתת מענה לצרכים שצריכים

זאב אלקין: אבל כמשרד הרווחה בסוף אתם ערוכים להיכנס פה להציף את הצורך הזה? הרי זה בסוף שאלה של כוח אדם ומימון, האם משרד הרווחה, דווקא במקרה של משרד הקליטה, ששם באמת, בצדק את אומרת, במקבצי דיור לא מתוכנן עובד סוציאלי, בשונה ממשרד השיכון ששם יש כמות מסוימת של שעות, האם אתם מוכנים להיכנס להציף צורך וגם למצוא לו משאבים, או מתקציב משרד הרווחה או ששר הרווחה יפנה לאוצר ויבקש את זה, וגם למצוא אנשים רלוונטיים בשפות רלוונטיות כדי לתת כרגע, אני לא מדבר עכשיו על פתרון ארוך טווח שנכון שבמקבצי דיור יהיו עובדים סוציאליים, זה נחמד, אבל זה לא יקרה, לפחות בשלב הזה, אבל כרגע, בתנאי המלחמה שיש, לתת סיוע חירום לבתים הרלוונטיים כמובן עם תעדוף לבתים שנמצאים באזורים המותקפים יותר

וורקי קסאי: אני אומרת שוב, במקומות שאליהם יפנו את - - -      

זאב אלקין: לא יפנו, במקומות שהם יושבים כרגע

וורקי קסאי: איפה שהם נמצאים כרגע, זה משהו שדורש בדיקה עם המחלקות עצמן

זאב אלקין: אז תעשו את הבדיקה

וורקי קסאי: וגם באזורי לחימה זה הרבה יותר מורכב מאחר שהם באמת מתמודדים עם - - -     

זאב אלקין: אבל שם זה יותר נדרש

זאב אלקין:  יש כמה מקבצי דיור של משרד הקליטה ב –      

שלומית אבינח: בשדרות 14 אנשים

זאב אלקין: בשדרות זה יותר מורכב, אני לא חושב שצריך עזרה של עובד סוציאלי בשדרות, צריך עזרה לשכנע אנשים לצאת

זאב אלקין:  אי אפשר לתת מעטפת למי שמתעקש

זאב אלקין:  אבטחה צריך, אבל עובד סוציאלי, צריך מישהו שידבר איתם על לצאת, זה הסיוע הסוציאלי שצריך

זאב אלקין:  אבל אשקלון שכרגע אין יציאה זה מאוד משמעותי ויש שם כמה מקבצי דיור, אשדוד שהיא יחסית מופגזת וזה משמעותי

זאב אלקין:  במקומות כאלה יש צורך

וורקי קסאי: צריך לבדוק את זה מול המחלקות עצמן

זאב אלקין: אז תבדקו את זה ותדווחו לנו תוך כמה ימים, עד סוף השבוע הזה מה נעשה בעניין הזה

רעות פוגל: אני רוצה להגיד ששירות הרווחה שלנו, של המשרד, הוא בקשר הדוק גם ברמת המחוזות והם בקשר מול אימהות הבית

רעות פוגל:  גם יש לנו נציגים שיושבים בתוך מרכז ההפעלה שלנו של המשרד, איפה שנדרש שיח כזה אנחנו עושים כמה שאפשר, אבל לפעמים, כמו שאמרת, הם לא רוצים לצאת אז גם השיח הזה הוא פחות רלוונטי

אולגה דדון: אבל שיתופי פעולה קיימים, כל הזמן אנחנו נמצאים בשיח

זאב אלקין: בסדר גמור

זאב אלקין:  סופה ביילין

סופיה ביילין: אתם דיברתם קודם על הוסטלים ומקבצי דיור

סופיה ביילין:  נכון לעכשיו רוב האנשים לא רוצים שיפנו אותם וצריך באמת לדבר איתם ברוסית

סופיה ביילין:  כמו שאתה אמרת, זאב, לגבי כפר הנופש הצרפתי, צריך כן לדבר איתם, להסביר ולהוציא את האנשים, זה מה שאני מבינה, אם המצב כל כך רציני

סופיה ביילין:  זה דבר אחד

סופיה ביילין:  דבר שני, חלק מההוסטלים והמקבצים, כבר יצאו אנשים, מי שקרובי משפחה לקחו אותם לכמה מקומות, גם בחו"ל, יש גם כאלה, אנחנו כל הזמן במעקב מדברים איתם

סופיה ביילין:      בגלל שהעירייה לא יכולה לקבל את השיחות יותר מעשרות אנחנו גם פתחנו בנפרד קו-סנטר ויש לנו המון פניות ואנחנו מקבלים, בנינו גם אוכל מוכן ומוצרים יבשים בשביל האנשים וכל הזמן מפזרים בתוך העיר

סופיה ביילין:  זה לא פשוט בגלל שזה צבא מתנדבים ואנחנו צריכים תקציב לזה

סופיה ביילין:  אנשים לא יכולים להתנדב שבועיים, כל האנשים האלה מתנדבים, הם כבר לא יכולים, לא מסוגלים יותר להתמודד מול הלחץ הזה ואני לא יכולה לדרוש, סך הכול זה מתנדבים, הם צריכים גם לפרנס משפחות

סופיה ביילין:      בשביל להשיג את הדלק למתנדבים נהגים שבוע עבר, אני צריכה עכשיו עזרה, סיוע

סופיה ביילין:  אם המדינה רוצה שהמתנדבים האלה יעבדו אנחנו צריכים גם לתת להם מענה

סופיה ביילין:  זו בעיה גדולה מאוד

סופיה ביילין:  יש מתנדבים שנים, אחר כך הם אומרים שיש להם משפחות, נכדה, ילדה וכו' וכו'

סופיה ביילין:  זה דבר אחד שצריך לחשוב עליו

סופיה ביילין:       לגבי התרופות, יש לנו בעיה גדולה מאוד, אנחנו חלק הצלחנו לעזור, חלק לא, בגלל שזה קשישים, הם מפחדים לתת את הכרטיס שלהם של מכבי

סופיה ביילין:  אנחנו עומדים בתורים מדי פעם עד ארבע שעות ומקבלים בשבילם תרופות

סופיה ביילין:  אולי גם על זה צריך לחשוב, מה אנחנו עושים למצוא פתרון איך אנחנו נותנים את המענה הזה לגבי תרופות, לגבי הבריאות שלהם

סופיה ביילין:       אתה דיברת על פסיכולוגים ועובדים סוציאליים

סופיה ביילין:  כן, לא מספיק דוברי רוסית

סופיה ביילין:  אני בטוחה שהמון אנשים, אני כל הזמן מול האנשים, המון אנשים נזקקים עכשיו לעזרה, לסיוע, לדבר עם פסיכולוג

סופיה ביילין:  מה שיכולנו אנחנו פתחנו כל מיני תחומים אלה, אבל שוב אני אומרת, כמה אני יכולה לעבוד עם מתנדבים, אני לא יודעת

סופיה ביילין:  אנחנו עושים את המקסימום

סופיה ביילין:  אתמול עשינו 1,400 כתובות ולא היה מספיק ולא הגענו לכולם, יש אנשים שנמצאים בלי מענה

סופיה ביילין:       אנחנו משמונה בבוקר עושים שוב עם המתנדבים, לוקחים, קונים ותאמינו שאנחנו עכשיו עובדים בלחץ בלתי נורמלי ואני כן צריכה סיוע

סופיה ביילין:  אני צריכה סיוע ממשרד הקליטה, מה שאני אמרתי מהימים הראשונים, שאני ביקשתי אוכל בשבילם, לא היה גם זה עד שהפכתי שם שולחן

סופיה ביילין:  שתדעו, גם בהוסטל לא תמיד מספיק ואנחנו גם בנוסף נותנים להם

סופיה ביילין:      לגבי פינוי, יש לנו כמה מקומות ספונטניים שאנחנו לוקחים אנשים, פונים לשם, מוציאים אותם למקומות יותר – לא באשקלון, בוא נגיד ככה

סופיה ביילין:  אבל באמת יש הרבה אנשים שלא רוצים לעזוב ויש סיבות לזה

סופיה ביילין:  למשל קשיש, הוא לא יודע מה יהיה עם התרופות שלו, הוא לא יודע איך הוא שם יקבל דוש, הוא לא יודע, הוא רגיל להיות בחדר שלו

סופיה ביילין:  אם יש לנו באמת צורך להוציא את האנשים מהבתים שלהם אנחנו צריכים עובדים סוציאליים, פסיכולוגים, לדבר עם האנשים

זאב אלקין: אבל אתם כעירייה לא יכולים לדחוף לזה? אתם כעירייה יש לכם כלים, יש לכם שירות רווחה, יש לכם קשר לאנשים האלה, אתם גם מכירים אותם והם מכירים אתכם כהנהגה מקומית, למה שלא תלכו לתושבים ולא תנסו לשכנע אותם, גם דרך שירות הרווחה וגם דרך נציגי העירייה?      

סופיה ביילין: אין לנו הרבה דוברי רוסית, מה העירייה אשמה שהיא לא מספיקה לתת לכולם - - -     

זאב אלקין: לא, אף אחד לא אשם, אני לא מדבר על זה שמישהו אשם, אני מדבר על מה שצריך לעשות

זאב אלקין:  העירייה פה יכולה - - -     

סופיה ביילין: אז אני אומרת שאנחנו צריכים עכשיו תקציבי חירום ממשרד הקליטה, שאני אקח גם פרויקטים, שמישהו יעבוד בטלפונים 24/7, אני לא יכולה - - -      

זאב אלקין: לא צריך פה טלפונים כרגע

זאב אלקין:  סופה, ברור שבמציאות כרגע יש המון משימות לעירייה שלא היו מתוכננות והיא צריכה סיוע, בזה מטפלים בכלים אחרים, אני כרגע מדבר על המטרה הקונקרטית של מקבצי דיור של משרד הקליטה ובתי גיל הזהב של משרד השיכון באשקלון

זאב אלקין:  לא צריך פה לעשות טלפונים, מה שצריך פה זה לתת סיוע של מעטפת מכל מיני סוגים

זאב אלקין:  אני מתרשם ממשרד הקליטה שלא הכסף הוא הבעיה כרגע, אלא הבעיה זה - - -      

רעות פוגל: זה רק השיח למול התושבים

רעות פוגל:  הדיירים האלה הם תושבים לכל דבר ואנחנו מצפים שהעירייה תסייע לנו

סופיה ביילין: זאב, חסר לנו כוח אדם

סופיה ביילין:  גם העירייה רשמי וגם מרכז המתנדבים, חסר לנו, אין מה לעשות

סופיה ביילין:  אין כוח אדם

רעות פוגל: דיירי הבתים האלה הם לא תושבים נפרדים

זאב אלקין: ברור

זאב אלקין:  עוד פעם, מה שצריך זה שני דברים, בעיניי

זאב אלקין:  האחד, לשלוח אנשים

זאב אלקין:  לא צריך פה הרבה כוח אדם, זה בן אדם שיכול לעשות את זה, אגב יכול להיות שיש משמעות לזה שאת כסגן ראש עיר תיכנסי לבתים ותקראי לאנשים להתפנות, במיוחד בכפר הצרפתי, שישמעו את זה ממך כמי שהיא סגן ראש עיר, ממלא מקום ראש עיר וסמכות ויודעת לדבר איתם באותה שפה

זאב אלקין:  זה מה שצריך לעשות, לא צריך בשביל זה אפילו עובדים אלא עדיף שייכנס מישהו, דמות שהם מכירים ובעלת מעמד

זאב אלקין:  אולי גם בבתים אחרים

זאב אלקין:  זה דבר אחד

זאב אלקין:       דבר שני, אם יש לעירייה עובדי רווחה או עובדים סוציאליים דוברי רוסית, סך הכול זה המקומות הראשונים שנדרשת ההתערבות שלהם, לא צריך פה המוני עובדים, סך הכול אנחנו מדברים על כמה בתים, לתת כמה שעות בכל בית

זאב אלקין:  עובד אחד יכול לעשות את זה בעיר אם הוא דובר את השפה

זאב אלקין:       אנחנו צריכים להתקדם, בינתיים הצטרף דוד בן אברהם, חבר מועצת העיר אשקלון

זאב אלקין:  אתה רוצה להעיר משהו?      

דוד בן אברהם: שלום לכולם

דוד בן אברהם:  זה לא הזמן אולי להעביר ביקורת

דוד בן אברהם:  אני כחבר מועצה, כמתנדב לכל דבר, לומר שחסרים לנו מתנדבים, בעיריית אשקלון יש מספיק עובדים, גם כולל אצל ממלאת מקום, העוזרים שלה, מזכירות, במשרד הקליטה יש לפחות חמישה-שישה רכזים

דוד בן אברהם:  להגיד שאין כוח אדם זה בעיניי בנאלי

דוד בן אברהם:  אני הקמתי חמ"ל בעצמי, כולם מתנדבים

זאב אלקין: לא, דוד, אנחנו בדיון אך ורק על בתי אבות

דוד בן אברהם: אני באתי כדי לתת כתף, לעזור

דוד בן אברהם:  גם גב' סופה ביילין יודעת את המספר שלי, יש לי מספיק מתנדבים שיתגייסו לעזור גם לקשישים ולעולים במיוחד

דוד בן אברהם:  ואנחנו ראינו, הם לא פונים לעירייה, הם פונים לחברי מועצה דוברי רוסית ואנחנו פה בשבילם, גם סופה ביילין יכולה להרים טלפון

דוד בן אברהם:  אם היא צריכה אנחנו כולנו נבוא ונעזור

דוד בן אברהם:  לפחות לסופה ביילין יש מבנים ציבוריים שאפשר לפתוח את ה - - -      

זאב אלקין: אתם יכולים באמצעות מתנדבים לעזור ברכישת התרופות לאנשים?      

דוד בן אברהם: זה מה שאנחנו עושים

דוד בן אברהם:  בלי פחד, בלי פניקה

מיכאל גורלובסקי: זאב, את רכישת התרופות אפשר לעשות היום באון ליין

מיכאל גורלובסקי:  יש מרשם אלקטרוני ולא צריך שום דבר והרכישה הולכת דרך האתר

זאב אלקין: לא, אבל מי יביא את התרופה?      

מיכאל גורלובסקי: בקופות החולים מביאים

זאב אלקין: גם באשקלון נותנים את השירות?      

מיכאל גורלובסקי: קופות חולים עושים את זה, זה לא בעיה

זאב אלקין: אז מה שצריך, צריך להסביר בבתים, לא כולם יודעים, צריך להסביר לכולם שיש דרך כזאת

זאב אלקין:  מישהו אחד שיודע איך עושים את זה והוא יעזור

דוד בן אברהם: זו עבודה של לוגיסטיקה נכונה, המתנדבים שלי עובדים ועושים את העבודה

זאב אלקין: אז אני מציע שתייצר פה קשר מול המשרדים, משרד הקליטה ומשרד השיכון, ותציעו עזרה של מתנדבים איפה שיש צורך

דוד בן אברהם: בשמחה, יש לנו לפחות 20 מתנדבים

מיכאל גורלובסקי: לא צריך בשביל זה מתנדבים

מיכאל גורלובסקי:  קופת חולים שולחת

גילה פינקלשטיין: הם הגיעו גם למלונות בים המלח, הם באמת עושים שירות, משרד הבריאות עושה שירות מאוד יפה

מיכאל גורלובסקי: בכל קופת חולים יש שירות כזה

זאב אלקין: בסדר גמור, אנחנו חייבים לסיים

זאב אלקין:  תודה רבה לכולם

זאב אלקין:  אני יוצא מפה מאוד מודאג, במיוחד לגבי הצפון, אני חייב להגיד, כי אני לא רואה תכנית מסודרת למרות הבקשה של יושב ראש הוועדה בדיון בשבוע שעבר

זאב אלקין:  לכן אנחנו נעשה או בסוף השבוע הזה או בתחילת השבוע הבא - - -     

שלומית אבינח: חמה ממשרד הרווחה רוצה לדבר

זאב אלקין: חמה, ממש משפט לפני שאני מסכם

חמה ישראלי שמייסר: אני מנהלת את אגף מערכי דיור לאזרחים ותיקים של משרד הרווחה שבעצם אחראי על בתי אבות ועל דיור מוגן

חמה ישראלי שמייסר:  אני כן רוצה להגיד שתי מילים

חמה ישראלי שמייסר:  המשרד שלנו כן שומר מקומות מה שנקרא לאנשים ועושה חלוקה בהקשר הזה של פינויים בין אנשים עצמאיים ואנשים תשושים

חמה ישראלי שמייסר:  זה נכון, היושב ראש, מה שאמרת, שאנשים מבוגרים לא יוכלו להסתדר בתוך 'מלון אורחים' ולכן אנחנו עושים כבר עכשיו, גם בפינויים שנעשים באשקלון - - -     

זאב אלקין: אני אעצור אותך

זאב אלקין:  לפי ההגדרה בתי גיל הזהב וגם מקבצי דיור זה לקשישים עצמאיים, הם לא מוגדרים כתשושים

חמה ישראלי שמייסר: אני יודעת, אבל גם שם כשיש פניות לאנשים כרגע בתוך הקהילה והם חלק מהקהילה, אני מסכימה איתך שצריך לחזור ולדבר - - -      

זאב אלקין: אני לא שואל בבודדת פתרונות

זאב אלקין:  אגב, גם אתם, כשאתם מסבים סביב השולחן של רח"ל, צריכים להעלות את הסוגיה שיהיה מענה מסודר מבני, לא לקשיש פה, קשיש שם, אלא ברגע שיהיה פינוי המוני בצפון אם וכאשר במסגרת 'מלון אורחים' חייב להיות פתרון ייחודי לבתי אבות מהסוג הזה

חמה ישראלי שמייסר: אליו בדיוק אנחנו נערכים

זאב אלקין: יש לכם מקומות לשכן אלפי אנשים שיבואו מבתים של משרד הקליטה ומשרד השיכון שלא בבתי ספר? אלפי אנשים, כי זה המספרים

זאב אלקין:  יכול להיות שביחד זה מגיע לסדר גודל של כ-8,000 איש או משהו כזה, אם זה קו חיפה- קריות

חמה ישראלי שמייסר: לאלפי אנשים אין מענה בסדר גודל כזה

זאב אלקין: אז חייב להיות, בזה אני רוצה לסכם את הדיון

זאב אלקין:  בדיון משותף של פיקוד העורף, רח"ל, משרד השיכון, משרד הקליטה ומשרד הרווחה, אלה חמשת הגורמים הרלוונטיים, חייבים לבנות תכנית שתיתן מענה במידת הצורך, והלוואי שלא נצטרך

זאב אלקין:  אבל חייבים, כי בסוף אנחנו ניתקע ולא יהיה דרך לבצע את הפינוי לאוכלוסייה הכי חלשה והכי פגיעה כאשר חלק מהבתים אני מכיר אותם, הם בתים ישנים, אין שם פתרונות מיגון, כולל אפילו בתוך חיפה והקריות, יש בתים שאין שם פתרונות מיגון

זאב אלקין:  לא נכנסנו כאן לפירוט

זאב אלקין:       זאת הבקשה העיקרית שלי מכולם

זאב אלקין:  היו פה עוד הרבה בקשות ומשימות שעלו תוך כדי דיון

זאב אלקין:  בצפון יכול להיות שלמשרד השיכון החברה עצמה יודעת לתת מענה אם היא תקבל משאבים

זאב אלקין:  דיברנו גם על סיוע דרך פיקוד העורף בדרום באותם מקומות שזה רלוונטי

זאב אלקין:  היו פה עוד משימות נוספות, אני לא רוצה עכשיו לחזור עליהן

זאב אלקין:       אני אציע גם לחבריי בוועדה, כי אנחנו לא נצא עכשיו לסיור כוועדה, זה מורכב וכו', אבל אני פונה פה דווקא למשרד השיכון, למשרד הקליטה ולחברות, אני אציע גם לחבריי לוועדה וגם אני במידת הצורך אמליץ לצאת למקומות כאלה, בוודאי במקומות הרלוונטיים, אלה שפונו או אלה שצריכים להתפנות, לראות בעיניים וגם לדבר עם האנשים, גם לנסות לעודד אותם איפה שצריך להתפנות

זאב אלקין:  זו פנייה לא רק לעירייה, גם אלינו

זאב אלקין:  לכן רק תהיו ערוכים לפניות כאלה

זאב אלקין:  אנחנו היינו במציאות אחרת לגמרי בחודשים שקדמו לאירוע הזה, דווקא המעטנו בביקורים, היו גם קמפיינים מוניציפליים וכו', לא רצינו לערבב את זה, אבל אנחנו עכשיו במציאות אחרת ואני חושב שחשוב שחברי ועדת המשנה יתרשמו באופן ישיר מהאנשים מה קורה וגם יצופו עוד בעיות

זאב אלקין:       אני לא רוצה לעשות את זה רק כסיורים רשמיים של ועדה, כי לוועדה יש משאבים מוגבלים לדבר כזה, אבל אני אגיד לכם שאני אפנה לחברי הוועדה וגם לעצמי ותקבלו פניות בהתאם לזמינות של ח"כ כזה או אחר לבוא למקום כזה או אחר, אז רק תעזרו לו ליצור קשר

זאב אלקין:  אני חושב שגם זה חשוב וגם אנשים ירגישו שמישהו דואג להם ולא שכחו אותם

שלומית אבינח: ומעקב?     

זאב אלקין: אמרתי, אני לא יודע להתחייב על השבוע, זה יהיה או לקראת סוף השבוע הזה או תחילת שבוע הבא, לכן יש לכם עד סוף השבוע הזה בכל מקרה להעביר אלינו את התכנית מסודרת, כשעיקר השאלה זה לאן

זאב אלקין:  תודה רבה